title: Florence and the Machine

text: Yhtye soitti "Conserts for Teenage Cancer Trust" -hyväntekeväisyystapahtumassa Royal Albert Hallissa maaliskuussa 2009. Florence and the Machine esiintyi Blurin lämmittelijänä Blurin comeback-keikalla Manchesterin M.E.N. Arenalla 26. kesäkuuta. Yhtye soitti myös Lovebox Festivalilla 18. ja 19. heinäkuuta. Heinäkuussa 2009 yhtye toimi lämmittelijänä Duran Duranille. Yhtye esiintyi vuonna 2009 vielä Glastonburyn festivaaleilla, Reading and Leedsissä, Electric Picnicissä ja Tin the Parkissa.


title: Florence and the Machine

text: Florence and the Machine soitti Splendour in the Grass -musiikkifestivaaleilla heinäkuussa 2010 Australiassa. Yhtyeen yleisö kolmipäiväisillä festivaaleilla oli yksi suurimmista. He esiintyivät ulkoilma-amfiteatterissa, joka oli suljettava turvallisuuden takia, kun iso joukko festivaalivieraita kiirehti näkemään esiintymistä. On arvioitu, että noin 28 000 festivaalivierasta 33 000 maksaneesta ahtautui katsomaan Florence and the Machinea. Amfiteatterin sisäänkäynti avattiin uudelleen pian esiintymisen alettua, kun turvallisuusasiat saatiin kuntoon. Lokakuussa 2009 yhtyeen tarvikkeet ja soittimet paloivat perävaunupalossa Euroopan-kiertueen aikana ja yhtye joutui käyttämään vuokrattuja instrumentteja kiertueen loppuun saakka. Welch kertoi: ”Saattoi kuulla harpun kielien katkeavan tulipalossa. Omituinen ääni. Äänitimme sen ja haluan käyttää sitä kappaleessa.” 27. lokakuuta 2009 Florence and the Machine soitti ensimmäisen virallisen keikkansa New Yorkissa Bowery Ballroomissa ja esitti kappaleen ”Kiss with a Fist” "Late Show with David Lettermanissa". 5. marraskuuta yhtye esiintyi "Jimmy Kimmel Livessa" ja esitti kappaleen ”Rabbit Heart (Raise It Up)”. Welch sanoi haluavansa tehdä kiertueen Yhdysvalloissa, mutta sanoi myös pelkäävänsä mahdollista koti-ikävää.


title: Florence and the Machine

text: Toukokuussa 2010 "Lungsin" tammikuisen listamenestyksen jälkeen, seitsemän kuukautta albumin julkaisun jälkeen, Florence and the Machine julkaisi yksitoista esiintymistä Irlannissa ja Yhdistyneessä kuningaskunnassa sisältävän The Cosmic Love Tourin. Lämmittelijöinä toimivat muun muassa Babe Shadow ja The Drums. Florence and the Machine esiintyi myös Oxegen 2010 -, T in the Park 2010 -, Isle of Wight Festival 2010 -, Roskilde Festival 2010 -, V Festival 2010 -, ja San Miguel Primavera Sound 2010 -tapahtumissa. Maaliskuussa 2010 vahvistettiin yhtyeen ensimmäisen headline-festivaaliesiintymisen olevan Latitude 2010 -festivaaleilla, jonne yhtye oli varattu edellisessä syyskuussa ennen suosiotaan.


title: Florence and the Machine

text: The Cosmic Love Tourin ensimmäinen keikka oli Dublinin Olympia Theatressa 2. toukokuuta 2010. Tällöin yhtye esitti uuden kappaleensa nimeltä ”Strangeness and Charm”, jonka nimi viittaa kvarkkien rakenteeseen. Kiertue päättyi Lontoon Hammersmith Apolloon 15. toukokuuta 2010. 25. kesäkuuta yhtye esiintyi Glastonbury Festival 2010 -tapahtumassa, jossa he esittivät Strangeness and Charm -kappaleen sekä cover-version Fleetwood Macin kappaleesta ”The Chain” kymmenen kappaletta sisältäneen esiintymisensä aikana. Yhtyeen esiintyminen keräsi yhden suurimmista yleisöistä festivaalipäivän aikana ja yhden suurimmista yleisöistä koko Other Stage -lavan historiassa festivaaleilla. Yhtye esiintyi Suomessa Tavastialla 3. maaliskuuta 2010 sekä Ruisrockissa kesällä 2010.


title: Florence and the Machine

text: Vuoden 2010 BRIT Awards -gaalassa Welchin ja Dizzee Rascalin esittämää mash-up-kappaletta ”You Got the Dirtee Love” kuvailtiin ”illan ehdottomaksi kohokohdaksi”. Tämä yhteistyökappale julkaistiin seuraavana päivänä hyväntekeväisyyssinglenä, ja se kävi Britannian singlelistan toisella paikalla. Esiintyminen toistui, kun Welch esiintyi yhdessä Dizzee Rascalin kanssa Glastonbury Festival 2010 -tapahtumassa. Florence and the Machine toimi lämmittelijänä U2:lle U2 360° Tour -kiertueen Pohjois-Amerikan osuudella kesä- ja heinäkuussa 2011.


title: Florence and the Machine

text: Yhtyeen toinen, Ceremonials Tour -niminen kiertue alkoi 13. lokakuuta 2011 New Yorkista ja päättyi käytännössä 12. joulukuuta 2012 Dubliniin. Kiertueen viimeinen festivaaliesiintyminen oli Varsovassa 14. kesäkuuta 2014.


title: Florence and the Machine

text: Kolmas How Big Tour -niminen kiertue alkoi keväällä 2015 "How Big, How Blue, How Beautiful" -albumin julkistuksen myötä ja elokuussa 2015 Florence + the Machine esiintyi toista kertaa Suomessa Flow Festivalissa.


title: Florence and the Machine

text: Florence Welchiä on verrattu muihin naislaulajiin, esimerkiksi Kate Bushiin, Siouxsie Siouxiin, PJ Harveyhin sekä Björkiin. Eräässä haastattelussa Welch mainitsi Grace Slickin vaikuttajanaan ja ”sankarinaan”. Florence and the Machinen tyyliä on kuvattu ”synkäksi, lujaksi ja romanttiseksi”. Heidän musiikkinsa on sekoitus ”klassista soulia ja ’keskiyö nummella’ -rockia”. Welch sanoi lyriikoidensa liittyvän renessanssitaiteilijoihin: ”Kamppailemme samojen asioiden kanssa kuin hekin – rakkaus ja kuolema, aika ja kipu, taivas ja helvetti.” Vuodesta 2008 Welch oli parisuhteessa kirjallisuustoimittaja Stuart Hammondin kanssa. Heidän väliaikainen eronsa tarjosi inspiraatiota "Lungs"-albumille. Vuonna 2011 pari kertoi eronneensa lopullisesti ristiriitaisten uravaatimustensa takia. Tämä ero taas tarjosi paljon materiaalia Florence and the Machinen Ceremonials-albumille.


title: David Hyrum Smith

text: David Hyrum Smith (17. marraskuuta 1844 Nauvoo, Illinois – 29. elokuuta 1904 Elgin, Illinois) myöhempien aikojen pyhien liikkeen perustajan Joseph Smithin ja hänen vaimonsa Emma Hale Smithin nuorin lapsi. David Smith syntyi noin viisi kuukautta sen jälkeen, kun hänen isänsä oli saanut surmansa kiihtyneen väkijoukon lynkkaamana 27. kesäkuuta 1844. Joulukuussa 1847 hänen äitinsä solmi avioliiton saksalaissyntyisen upseerin Lewis C. Bidamonin kanssa. David varttui Nauvoossa yhdessä äitinsä ja isäpuolensa kanssa.


title: David Hyrum Smith

text: Aikuistuttuaan David Smith liittyi yhdessä äitinsä kanssa isoveljensä Joseph Smith III:n johtamaan Reorganisoituun myöhempien aikojen pyhien Jeesuksen Kristuksen kirkkoon. Hänestä tuli innokas ja menestyksekäs kirkon lähetyssaarnaaja, jonka lähetysmatkat veivät hänet Keskilänteen, Utahin territorioon ja aina Kaliforniaan asti. David Smith väitteli lähetysmatkoillaan useiden muiden kirkkokuntien edustajien kanssa, mukaan lukien Utahissa keskuspaikkaansa pitävän Myöhempien Aikojen Pyhien Jeesuksen Kristuksen Kirkon edustajat. Smith toimi myös veljensä Joseph Smith III:n neuvonantajana Reorganisoidun kirkon ensimmäisessä presidenttikunnassa. Hänen poikansa Elbert A. Smith tuli myöhemmin toimimaan kirkon ensimmäisen presidenttikunnan jäsenenä ja kirkon johtavana patriarkkana.


title: David Hyrum Smith

text: Smith oli erittäin taitava ja innostava laulaja, jota kutsuttiin usein lempinimellä "Israelin suloinen laulaja" ("Sweet Singer of Israel"). Taiteellisena pidetty Smith harrasti myös maalausta ja runojen kirjoittamista. Häntä kuvailtiin lahjakkaaksi, älykkääksi ja karismaattiseksi.


title: David Hyrum Smith

text: Vuoden 1870 alkupuolella Smithin sairastui masennukseen, ja hänen mielenterveytensä alkoi järkkyä yhä pahemmin. Lopulta hänet toimitettiin Elginissä, Illinoisissa sijaitsevaan mielisairaalaan, jossa hän kuoli vuonna 1904. David Smithin elämäkertakirjoittajan Valeen Tippetts Averyn mukaan Smith solmi sairaalassa ollessaan intiimin suhteen Charley-nimisen miehen kanssa. Hänen masennuksensa ja mielenterveysongelmiensa alkusyynä pidetäänkin joskus hänen tukahdutettua homoseksuaalisuuttaan.


title: Liisa Väisänen

text: Kirsi-Liisa Väisänen (s. 1964) on Espanjassa asuva laaja-alainen kulttuurin ja matkailun ammattilainen. Liisa Väisänen on koulutukseltaan filosofian maisteri kirjallisuustieteestä ja filosofian tohtori estetiikasta. Hän on väitellyt islamilaisesta taidefilosofiasta Genovan yliopistossa ja opiskellut muun muassa filosofiaa, taidehistoriaa, kirjallisuutta, estetiikkaa ja teologiaa Kairon, Sorbonnen, Helsingin ja Joensuun yliopistoissa. Liisa Väisäsellä on Vatikaanin hyväksymä uskonnollisten kulttuurimatkojen diplomi ja matkailun teknisen johtajan tutkinto sekä matkailualan yrittäjätutkinto Italiassa. Oppaan tutkinnon hän on suorittanut Italiassa ja matkanjohtajan tutkinnon Espanjassa. Suomessa hänellä on lisäksi Teatterikorkeakoulussa opintosuorituksia dramaturgiasta. Teologiassa hänellä on käytännön teologian opintokokonaisuus Helsingin yliopistossa.


title: Liisa Väisänen

text: Liisa Väisänen on kirjoittanut kaksi uskontoa ja taidetta käsittelevää teosta yhdessä Juha Luodeslammen kanssa. Lasten Keskus Oy on julkaissut teokset Jouluseimen tarina (2009) ja Uskosta taiteeseen (2010). Lisa Väisäsen omia teoksia on julkaissut Kirjapaja. Kirjapaja on julkaissut teokset Kristilliset Symbolit, ikkuna Pyhään (2011), Verkkaisuuden Filosofiaa (2013), Mitä Symbolit Kertovat (2015), Kaikki Italiani (2017), Kuvan Tuhat sanaa (2017), Enemmän Espanjaa (2018), Symbolien pitopöydässä (2018) sekä Ranska, rakkaudella (2019).


title: Liisa Väisänen

text: Muita julkaisuja: artikkeli "Pyhä taiteessa" teoksessa "40 tapaa kohdata Pyhä" (toim. Aulikki Mäkinen & Eero Jokela, LK-kirjat 2011); Kirja, joka muutti elàmàni, WSOY 2013. Artikkeli Suomen symboleista Jarno Limnéllin toimittamassa teoksessa Suomen Idea (2016).


title: Liisa Väisänen

text: Liisa Väisänen on toiminut konsulttina ja luennoitsijana seuraavissa EU hankkeissa: Järvi-Suomi 2006, Kainuun Etu ja Alberghi Diffusi in Italia.


title: Liisa Väisänen

text:
Tunnustuksia
Liisa Väisänen sai 8.11.2010 Genovassa kaupungin vastaavan kulttuurijohtajan luovuttamana kunniaplaketin kulttuurityöstä kaupungissa. Plaketti luovutettiin Villa Imperialen historiallisessa Cambiaso-salissa, jonka historialliset kattofreskot on vastikään restauroitu entiseen loistoonsa.


title: Liisa Väisänen

text: Kirkkotaiteen Engel-palkinto 2016.


title: Porin Mies-Laulu

text: Porin Mies-Laulu on perinteikäs porilainen mieskuoro.


title: Porin Mies-Laulu

text: Porin Mies-Laulu perustettiin vuonna 1945 kuoron pitkäaikaisen taiteellisen johtajan Professori Altti Järvisen aloitteesta. Kuoron juuret löytyvät Porin suojeluskunnan mieskuorosta, joka lakkautettiin vuonna 1944. Suurin osa Porin suojeluskunnan kuoron jäsenistä jatkoi lauluharrastustaan Porin Mies-Laulun riveissä.


title: Porin Mies-Laulu

text: Porin Mies-Laulu on esittänyt paljon suomalaista mieskuoromusiikkia ja tehnyt etenkin porilaisen säveltäjän Professori Selim Palmgrenin tuotantoa tutuksi.


title: Porin Mies-Laulu

text: Kuoro on koko toimintansa ajan konsertoinut aktiivisesti niin kotimaassa, kuin ulkomaillakin.


title: Porin Mies-Laulu

text: Vuonna 1969 kuoro perusti Porin Mies-Laulun poikakuoron, joka myöhemmin on irtaantunut kuoron yhteydestä ja kantaa nykyään nimeä Porin Poikakuoro.


title: Porin Mies-Laulu

text: Vuonna 1970 kuoron yhteyteen perustettiin seniorikuoro Vaarinlaulu, joka vietti keväällä 2010 40-vuotisjuhliaan.


title: Porin Mies-Laulu

text: Vuonna 2003 kuoro perusti Välimiehet nimisen nuorten miesten kokoonpanon nykyisen taiteellisen johtajan Guido Ausmaan aloitteesta.


title: Porin Mies-Laulu

text: Porin Mies-Laulun kunniajäsenten joukosta löytyvät mm. Professorit Heikki Klemetti ja Selim Palmgren.


title: Porin Mies-Laulu

text: Porin Mies-Laulu on siinä mielessä poikkeuksellinen kuoro, että sen johdossa on koko lähes 70-vuotisen historian aikana ollut vain kolme taiteellista johtajaa, sekä kolme varalaulunjohtajaa.


title: Porin Mies-Laulu

text:
Porin Mies-Laulu palkittiin mieskuoroliiton vuoden kuorona 1981.
Kuoron kvartetit ovat osallistuneet useisiin kvartettikilpailuihin valtakunnallisella ja alueellisella tasolla. Näistä kuoron palkintokaappiin on kertynyt lukuisia voittoja ja muita palkintosijoja.
Keväällä 2010 kuoro voitti kansainvälisen Leevi Madetoja -mieskuorokilpailun kansallisen sarjan. Kuoro sai samasta kilpailusta myös yleisradion palkinnon parhaasta Leevi Madetojan kappaleen tulkinnasta. "Leevi Madetojan Ilta oli kilpailun kansallisen sarjan pakollinen kappale". Lisäksi kuoron taiteellinen johtaja Guido Ausmaa palkittiin kilpailun kansallisen sarjan parhaana kuoronjohtajana.
Viimeisimpänä ja toistaiseksi suurimpana kilpailusaavutuksena voidaan pitää kuoron menestystä kansainvälisessä Mundi Cantant-kuorokilpailussa Tšekin Olomoucissa vuonna 2011. Kuoron kokoonpanot palkittiin kilpailussa kahdella kullalla ja yhdellä hopealla. Kantakuoro voitti kilpailun mieskuorosarjan, Välimiehet palkittiin kamarikuorosarjassa hopealla ja Välimiehistä koottu kvintetti PML Välimiehet V.S. saavutti kultaa primavistasarjassa. Kantakuoro pääsi myös festivaalin finaaliin (Competition for the Absolute Festival Winner), johon valittiin kuusi parasta kuoroa kaikkiin kuorosarjoihin osallistuneiden 89:n kuoron joukosta. Kantakuoro sijoittui tässä finaalissa jaetulle kolmannelle sijalle.


title: Porin Mies-Laulu

text: Kuoron viimeaikaisia julkaisuja ovat:Kuoro esiintyi vuonna 2005 ohjaaja Timo Koivusalon elokuvassa "Kaksipäisen Kotkan varjossa". Kuoro esittää elokuvassa laulun "Miespolvien Marssi" yhdessä Porin Poikakuoron kanssa.


title: Mihail Nikitin

text: Mihail Aleksandrovitš Nikitin (, s. 26. marraskuuta 1971) on venäläinen ammattilaisjalkapalloilija. Hän teki debyyttinsä vuonna 1991 FC Sokol Saratovissa. Nikitin on 178 senttiä pitkä.


title: Tapio Pukki

text: Tapio Pukki (s. 26. elokuuta 1983) on suomalainen ampumahiihtäjä, joka on kotoisin Loimaalta ja edusti urallaan urheiluseura Loimaan Jankkoa. Tapio Pukki on yhteiskuntatieteiden maisteri. Hän on työskennellyt Suomen Ampumahiihtoliitto ry:ssä nuorisopäällikkönä vuodesta 2012 ja toiminnanjohtajana vuodesta 2018.


title: Tapio Pukki

text: Pukki on voittanut muun muassa pikamatkan ja takaa-ajon SM-hopeaa 2010.


title: Tapio Pukki

text: Pukki edusti Suomea Östersundin MM-kilpailuissa 2008. Hän sijoittui pikamatkalla 87:nneksi ja kuului 14:nneksi sijoittuneeseen Suomen viestijoukkueeseen.


Committee on Foreign Investment in the United States (CFIUS, lausutaan englanninkielessä kuten "sifius") on Yhdysvaltain hallituksen eri ministeriöiden yhteinen toimielin, joka myöntää ulkomaalaisomistukselle luvan, jos ulkomaista pääomaa sijoitetaan "kansallisen turvallisuuden" kannalta kriittiseksi katsottuihin yrityksiin. Sen puheenjohtaja on kauppaministeri. Siihen kuuluu 16 ministeriön edustus. Sen perusti Gerald Fordin hallinto asetuksella vuonna 1975. Ronald Reaganin hallinnon aikana sen asemaa nostettiin tai sen päätösvaltaa vähennettiin asetuksella vuonna 1988.
CFIUS tekee päätöksensä ilmoitusten perusteella tai omasta aloitteestaan. Se tekee päätöksen 30 päivässä, usein ei tehdä erityisiä tarkastuksia.


title: Committee on Foreign Investment in the United States

text: CFIUS on määrätietoisempi, kun kyseessä on yrityksen osakkeiden myynti Kiinan kansantasavaltaan tai Iraniin kuin esimerkiksi Englantiin. CFIUS on aktivoinut vuoden 2005 jälkeen. Se on estänyt jopa israelilaisen oston.Vuonna 2006 2006 "New York Times"-lehden haastattelussa Reaganin hallinnon virkamies Clyde V. Prestowitz Jr. totesi tähän järjestelmästä: "Yhdysvallat tarvitsee tulevaa pääomaa kolme miljardia päivässä pitääkseen talouden käynnissä... Elekieli on kuitenkin koko ajan, että 'pysykää pois'."


title: Mystic Stylez

text: Mystic Stylez on amerikkalaisen hip hop ryhmän, Three 6 Mafian, debyyttialbumi. Se julkaistiin 1995 Prophet Entertainmentin kautta.


title: Robbie Maddison

text: Robbie Maddison (s. 14. heinäkuuta 1981) on australialainen Freestyle motocross-ajaja. Hänellä on maailmanennätys pisimmässä hypyssä motocross-pyörällä sekä korkeimmassa hypyssä rakennuksen päälle ja alas katolta.


title: Robbie Maddison

text: Maddison aloitti FMX:ssä kilpailemisen vuosituhannen alussa ja voitti Australiassa kilpailun "King of the Coast" vuosina 2003, 2004 ja 2005. Vuonna 2008 hän sijoittui Red Bull X-Fighters -kiertueella toiseksi. Myös vuonna 2009 Maddison oli kokonaiskiertueen toinen.


title: Robbie Maddison

text: Maddison tunnetaan huimapäisistä maailmanennätyksistään. Vuonna 2007 hän teki maailman pisimmän hypyn 500-kuutioisella Hondallansa. Hypyn pituus oli 99 metriä. Vuosien 2008 ja 2009 vaihteessa Maddison teki uuden ennätyksen hyppäämällä Las Vegasin riemukaaren päälle ja sieltä alas Red Bull New Year No Limits -tapahtumassa. Hypyn korkeus oli n. 35 metriä ja alastulon n. 30 metriä.


title: Hell to Pay (albumi)

text: Hell to Pay on The Jeff Healey Bandin toinen studioalbumi vuodelta 1990. Albumin on tuottanut Ed Stasium ja julkaissut Arista Records.


title: Hell to Pay (albumi)

text: Albumi on omistettu Richard Hahnin muistolle.


title: Hell to Pay (albumi)

text: Sivu 1Sivu 2Kappaleiden julkaisuyhtiöt:The Jeff Healey BandLisäksi mukana ovat:Albumi on äänitetty ja miksattu tammi-helmikuussa 1990 Morin Heightsin Le Studiossa.


title: Hell to Pay (albumi)

text: Tuottajana ja miksaajana on ollut Ed Stasium, äänittäjänä ja apulaismiksaajana Paul Hammingson sekä apulaisäänittäjänä Simon Pressey.


title: Hell to Pay (albumi)

text: Muista kappaleista poiketen "Let It All Go" on remiksattu New York Cityssä Right Track Recording –studiossa. Stasiumin apuna ovat olleet Hammingson ja Michael White.


title: Hell to Pay (albumi)

text: Masteroinnin on tehnyt Greg Calbi Sterling Sound –studiossa.


title: Hell to Pay (albumi)

text: A&R on Mitchell Cohen.


title: Hell to Pay (albumi)

text: Levykannen ulkoasusta on vastannut Maude Gilman, valokuvat on ottanut Dimo Safari ja stylistinä on toiminut Lynne Ryan.


title: Arguskalat

text: Arguskalat (Scatophagidae) on ahvenkalojen heimo. Siihen kuuluu neljä lajia, jotka jaetaan kahteen sukuun. Ne elävät murto- ja merivedessä Aasian, Australian ja Afrikan rannikoilla


title: Arguskalat

text: Joitakin arguskaloja kasvatetaan murtovesiakvaarioissa. Ne voivat tulla 20 vuoden ikäisiksi.


title: Arguskalat

text: Suku Scatophagus


title: Arguskalat

text: Suku Selenotoca


title: James Badge Dale

text: James Badge Dale (s. 1. toukokuuta 1978 New York) on yhdysvaltalainen näyttelijä, joka tunnetaan muun muassa televisiosarjoista "24" ja "".


title: Entertainment Technology Center

text: Entertainment Technology Center (ETC) on Carnegie Mellon -yliopiston osasto, josta vastaavat taiteiden ja tietojenkäsittelytieteiden tiedekunnat. Se sijaitsee Pittsburgh Technology Centerissä ja tarjoaa kaksivuotista viihdeteknologian maisteriohjelmaa.


title: Entertainment Technology Center

text: Ulkopuolinen neuvoa-antava lautakunta suositteli Carnegie Mellonin rehtori Jared Cohonille, että yliopiston tulisi käyttää hyödykseen sen laajan tietopohjan digitaalisesta kerronnasta ja uudesta viihdeteknologiasta. Suosituksen mukaisesti ETC perustettiin syksyllä 1998. Taiteiden ja tietojenkäsittelytieteiden tiedekunnat saivat osaston yhteishallintaansa. Osaston ensimmäiset johtajat olivat draaman professori Donald Marinelli ja tietojenkäsittelytieteiden professori Randy Pausch.


title: Säynäjärvi

text: Säynäjärvi on useiden järvien nimi Suomessa:


title: Arlit (departementti)

text: Arlit on departementti Nigerin Agadezin alueella. Se sijaitsee alueen lounaisosassa Aïrvuoristossa. Departementin pinta-ala on 216 774 neliökilometriä. Asukkaita on 148 700 henkeä (vuonna 2010, arvio).


title: Arlit (departementti)

text: Departementin hallinnollinen keskus on Arlitin kaupunki. Sen lisäksi siihen kuuluu neljä maalaiskuntaa: Dannet, Gougaram, Iférouane ja Timia.


title: Arlit (departementti)

text: Seudulla sijaitsevat Arlitin ja Akokanin uraanikaivokset. Paikallisia elinkeinoja ovat keinokasteluun perustuva puutarhaviljely ja karjanhoito. Osa alueesta on täysin asumatonta autiomaata.


title: Kšesinskajan talo

text: Kšesinskajan talo () on jugendtyylinen rakennusmuistomerkki Pietarissa Venäjällä. Ballerina Matilda Kšesinskajaa varten vuosina 1904–1906 rakennetun yksityistalon on suunnitellut arkkitehti Aleksandr von Hogen. Hienostunutta rakennusta on toisinaan nimitetty myös "Kšesinskajan palatsiksi".


title: Kšesinskajan talo

text: Rakennus sijaitsee Koivusaarella Kronwerkin prospektin ja Kuibyševinkadun kulmassa. Sieltä avautuu näkymä Kolminaisuuden aukion yli Nevalle ja Pietari-Paavalin linnoitukseen. Seutu oli pitkään hiljaista laitakaupunkia. Nevan ylittävän Kolminaisuuden sillan valmistuttua vuonna 1903 siitä kehittyi muodikas asuinalue.


title: Kšesinskajan talo

text: Kšesinskajan talo on yksi Pietarin tunnetuimmista ja luonteenomaisimmista jugendrakennuksista. Tyyliltään se edustaa jugendin kansainvälistä versiota ja tuo mieleen Otto Wagnerin wieniläisen "sesessionismin".


title: Kšesinskajan talo

text: Talon epäsymmetrinen pohjapiirustus ja vaihtelevat geometriset muodot heijastavat sisätilojen käyttötarkoitusta. Edustustilat sijaitsivat yksikeroksisessa eteläsiivessä, jonka kulmassa erottuu suurten ikkunoiden valaisema talvipuutarha. Asuinhuoneet olivat rakennuksen kaksikerroksisessa osassa, jota koristaa tornimainen erkkeri. Taloustilat ja palvelusväen huoneet oli sijoitettu sisäpihalle.


title: Kšesinskajan talo

text: Julkisivun vaaleita tiilipintoja elävöittävät kivijalasta ikkunoiden tasolle kohoavat graniittikerrokset, katonrajan tummansininen majolikafriisi ja metallikoristeet. Rakennusta ympäröivä puutarha, takorauta- ja tiiliaidat sekä pergola-tyyppinen huvimaja antavat kokonaisuudesta intiimin vaikutelman.


title: Kšesinskajan talo

text: Tilaajan toivomusten mukaan sisustetut huoneet edustivat jugendin ohella erilaisia kertaustyylejä. Niiden suunnitteluun osallistui arkkitehti Aleksandr Dmitrijev. Alkuperäinen sisustus ei ole juurikaan säilynyt. Suuri sali entisöitiin vuonna 1987.


title: Kšesinskajan talo

text: Rakennuksella on värikäs historia. Mariinski-teatterin ensitanssijatar Matilda Kšesinskaja oli nuoruudessaan tulevan keisarin Nikolai II:n rakastajatar. Myöhemmin Kšesinskajalla oli suhde suuriruhtinas Andrei Vladimirovitšiin, joka oli hänen poikansa isä. Talon suunnittelija Aleksandr von Hogen toimi keisarillisena hoviarkkitehtina.


title: Kšesinskajan talo

text: Helmikuun vallankumouksen jälkeen Kšesinskajan talosta tuli bolševikkien päämaja. Vallankumoukselliset sotilaat ottivat sen haltuunsa Pietarin neuvoston suostumuksella maaliskuussa 1917. Sinne sijoittuivat bolševikkipuolueen keskuskomitea ja kaupunkikomitea, puolueen sotilasorganisaatio, "Soldatskaja pravda" -lehden toimitus ym. Kšesinskaja yritti saada kotinsa takaisin oikeusteitse, mutta bolševikit kieltäytyivät poistumasta rakennuksesta. Huhtikuussa ulkomailta palannut V.I. Lenin työskenteli rakennuksessa ja esiintyi sen parvekkeelta lähistölle kerääntyneille väkijoukoille. Bolševikit joutuivat jättämään talon heinäkuun tapahtumien seurauksena, minkä jälkeen se siirtyi väliaikaisen hallituksen joukkojen haltuun.


title: Kšesinskajan talo

text: Lokakuun vallankumouksen jälkeen rakennuksessa toimi erilaisia virastoja ja laitoksia. Vuosina 1938–1956 siellä sijaitsi Sergei Kiroville omistettu museo. Vuonna 1957 Kšesinskajan talo yhdistettiin lisärakennuksella sen vieressä sijaitsevaan Brandtin taloon, jonka on rakentanut arkkitehti Robert Meltzer vuosina 1909–1910. Molemmat rakennukset luovutettiin lokakuun vallankumouksen museon käyttöön. Vuodesta 1991 lähtien niissä toimii Venäjän poliittisen historian museo.


title: André Clot

text: André Clot (1909–2002) oli ranskalainen historioitsija ja kirjailija.


title: Soome ulme

text: Soome ulme: Ulmeantoloogia on virolaisen Skarabeus-kustantamon vuonna 2008 julkaisema antologia, joka sisältää kuuden suomalaisen kirjoittajan aikaisemmin ilmestyneitä novelleja. Kokoelman on toimittanut ja kääntänyt Arvi Nikkarev.


title: Rheinturm

text: Rheinturm Düsseldorf on 240 metriä korkea televisio- ja radiotorni Nordrhein-Westfalenin osavaltion pääkaupungissa Düsseldorfissa Saksassa. Rheinturm on Düsseldorfin korkein rakennus. Sen rakennustyöt alkoivat vuonna 1979 ja loppuivat vuonna 1981. Tornin avajaisjuhlia vietettiin 1. joulukuuta 1981. Rheinturmissa on 170 metrin korkeudessa näköalatasanne ja pyörivä ravintola. 22 500 tonnin painoinen torni on rakennettu betonista.


title: Rheinturm

text: Rheinturmissa on saksalaisen arkkitehdin Horst H. Baumannin suunnittelema valoveistos nimeltä "Lichtzeitpegel". Valoveistos loistaa ihmisille kellonajan ja on täten maailman suurin digitaalikello.


Carnegie Mellon School of Computer Science on Carnegie Mellon -yliopiston tietojenkäsittelytieteiden tiedekunta. U.S. News & World Report listasi vuonna 2010 Carnegie Mellonin tietojenkäsittelyopetuksen Yhdysvaltain parhaimmaksi Massachusetts Institute of Technologyn, Stanfordin yliopiston ja Berkeleyn Kalifornian yliopiston kanssa.


title: Carnegie Mellon School of Computer Science

text: Carnegie Mellonin tietojenkäsittelytieteiden laitos perustettiin heinäkuussa 1965, ja se oli ensimmäisiä laatuaan Yhdysvalloissa. Ensimmäinen koulutusohjelma alkoi lokakuussa 1965, ja siitä kiinnostui useita opiskelijoita monilta eri aloilta. Laitos kuului alkujaan luonnontieteiden tiedekuntaan. Tietojenkäsittelytieteen tutkimusalueet monipuolistuivat 1980-luvun puolivälissä. Laitoksella alettiinkin tutkia mahdollisuutta laajentua omaksi tiedekunnakseen. Vuonna 1988 laitos muodostui omaksi tiedekunnakseen.


text: Tiedekuntaan kuuluu seitsemän laitosta: tietojenkäsittelytieteiden laitos, ihmisen ja tietokoneen vuorovaikutuksen instituutti, ohjelmistotutkimuksen instituutti, Lanen laskennallisen biologian keskus, kieliteknologian instituutti, koneoppimisen laitos ja robotiikan instituutti.


title: Rose Rollins

text:
Rose Rollins (s. 30. huhtikuuta 1981 Berkeley, Kalifornia, Yhdysvallat) on yhdysvaltalainen näyttelijä ja malli.
Rose Rollins syntyi Berkeleyssä Kaliforniassa, mutta kasvoi New Yorkissa. Hän teki nuorena mallintöitä. Rollins muutti Los Angelesiin opiskellakseen näyttelemistä. Hän sai ensimmäisen televisioroolinsa sarjasta "West Wing" vuonna 1999. Hän esiintyi sarjassa kahdessa jaksossa. Rollins esitti sotilas Tasha Williamsia televisiosarjassa "L-koodi" vuosina 2007–2008. Hän on esiintynyt myös muun muassa elokuvissa "13 Moons" ja "Vaarallinen tehtävä III" ja televisiosarjassa "C.S.I. New York".


title: ERCO Ercoupe

text: ERCO Ercoupe oli yhdysvaltalainen alun perin siviilikoulukone, joka kehitettiin 1930-luvulla. Sen kehitti Engineering and Research Corporation (ERCO), mutta koneella on ollut useita valmistajia vuoteen 1967 asti.


title: ERCO Ercoupe

text: NACA avusti koneen suunnittelussa mm. siten, että sen suunnittelija oli Fred Weick, joka oli NACAn aeronautiikkaryhmän päällikkö. Koneen ensimmäinen versio oli W-1. Weick lähti NACAsta vuonna 1936 ja liittyi ERCO-yhtiöön. Hän jatkoi W-1:n kehittelyä. Lokakuussa W-1A, eli ERCO 310 lensi ensimmäisen kerran. Se sai nimen "Ercoupe". Kone tuli suosituksi heti. Kone oli suunniteltu sellaiseksi, ettei se meni syöksykierteeseen, josta palautuminen koneella, jolla ei ole polkimia peräsinohjaukseen olisikin ollut vaikeaa.


title: ERCO Ercoupe

text: ERCO Ercoupe 415 koneita ehdittiin tehdä 112 ennen Yhdysvaltojen liittymistä toiseen maailmansotaan. Konetta alettiin myydä asevoimille, kauppansa teki 415 kappaletta.


title: ERCO Ercoupe

text: Sotatilausten jälkeen yhtiö palasi siviilimarkkinaan, mm. Länsi-Euroopassa.


title: Petosten kehässä

text: Petosten kehässä on Volker Schlöndorffin ohjaama saksalais-ranskalainen sotaelokuva vuodelta 1981. Elokuva kertoo sotareportterin kokemuksista Beirutissa. Elokuva kuvattiin aidoilla tapahtumapaikoilla Beirutissa, joten siinä näkyvät sodan tuhot ovat aitoja.


title: Jared Cohon

text: Jared Leigh Cohon on yhdysvaltalainen insinööri ja professori, joka toimi Carnegie Mellon -yliopiston kahdeksantena rehtorina 1997–2013.


title: Jared Cohon

text: Cohon suoritti alemman korkeakoulututkinnon yhdyskuntatekniikasta Pennsylvanian yliopistosta vuonna 1969. Kolme vuotta myöhemmin hän sai maisterin paperit Massachusetts Institute of Technologystä, jossa hän väitteli tohtoriksi vuonna 1973. Samana vuonna Cohon aloitti ympäristötekniikan professorina Johns Hopkinsin yliopistossa, jossa hän työskenteli vuoteen 1992 asti. Vuodet 1992–1997 Cohon oli Yalen yliopiston metsätaloustieteiden ja ympäristötutkimuksen tiedekunnan dekaani ja professori.


title: Jared Cohon

text: Presidentti Bill Clinton nimesi Cohonin vuonna 1995 U.S. Nuclear Waste Technical Review Boardiin. Kaksi vuotta myöhemmin hänet valittiin toimiston puheenjohtajaksi. Vuonna 1996 Cohonille myönnettiin Joan Hodges Queneau Award, joka annetaan insinööritieteen saavutuksesta ympäristönsuojelussa.


title: Jared Cohon

text: Cohonista tuli Carnegie Mellon -yliopiston rehtori vuonna 1997. Hänen hallintoaikanaan yliopistoon rakennettiin uusia rakennuksia ja laboratorioita. Yliopisto perusti myös uusia kampuksia Kalifornian Piilaaksoon ja Qatariin. 16 vuoden jälkeen Cohon luopui rehtorin virasta 2013, ja hänen seuraajakseen valittiin Subra Suresh.


title: Propeller

text: Propeller on Tallinnassa vuonna 1980 perustettu virolainen punkyhtye.


title: Propeller

text: Yhtyeen esiintyminen vuonna 1980 jalkapallostadionilla Tallinnassa aiheutti mellakoita, joissa kaadettiin raitiovaunuja ja tuhottiin poliisiautoja. Tapahtuman jälkeen yhtye kiellettiin ja sen jäsenet perustivat uuden "Kaseke"-nimisen yhtyeen, joka muutti myös musiikkinsa tyylilajia punkista progressiiviseen fuusiorockiin.


title: Liberaalinen liitto (Liettua)

text: Liberaalinen liitto () oli liettualainen puolue, joka oli toiminnassa vuosina 1990-2002. Puolue lakkautettiin sen yhdistyessä Liberaalien ja keskustan liiton osaksi. Ideologialtaan se kannatti liberalismia ja yksilön vapautta.


title: Verena Sailer

text: Verena Sailer (s. 16. lokakuuta 1985 Illertissen) on saksalainen pikajuoksija.


title: Verena Sailer

text: Sailer saavutti alle 23-vuotiaiden EM-kilpailuissa Erfurtissa 2005 100 metrin juoksussa pronssia ajalla 11,53 ja 4 × 100 metrin viestissä hopeaa. Debrecenissä 2007 hän voitti saman ikäluokan 100 metrin Euroopan-mestaruuden vastatuulituloksella 11,66 ja sai hopeaa pikaviestissä.


title: Verena Sailer

text: Sailer edusti Saksaa Pekingin olympialaisissa 2008. Hän kilpaili 4 × 100 metrin viestijoukkueessa yhdessä Anne Möllingerin, Cathleen Tschirchin ja Marion Wagnerin kanssa. Finaalissa he juoksivat viidenneksi ajalla 43,28 sekuntia. Hän sai Torinon sisäratojen EM-kilpailuissa 2009 pronssia 60 metrillä ajalla 7,22. Yleisurheilun MM-kisoissa 2009 hän pääsi välieriin 100 metrillä juostuaan ajan 11,24. Hän juoksi neljännellä osuudella 4 × 100 metrin viestijoukkueessa, joka sai pronssia kauden parhaalla ajalla 42,87 sekuntia.


title: Verena Sailer

text: Barcelonan EM-kilpailuissa 2010 Sailer voitti kultaa 100 metrillä juostuaan uuden ennätyksensä 11,10 sekuntia. Helsingin EM-kilpailuissa 2012 hän juoksi ankkuriosuuden Saksan voittaessa pikaviestin Euroopan-mestaruuden ajalla 42,51. Lisäksi hän oli kuudes 100 metrillä. Lontoon olympialaisissa hän karsiutui 100 metrin välierissä ja kuului viidenneksi sijoittuneeseen Saksan pikaviestijoukkueeseen. Göteborgin EM-hallikilpailuissa 2013 hän sijoittui 60 metrillä kahdeksanneksi. Prahan sisäratojen EM-kilpailuissa 2015 hän saavutti pronssia 60 metrillä ajalla 7,09. Pekingin MM-kilpailuissa 2015 hän karsiutui 100 metrin alkuerissä ja oli pikaviestissä viides.


title: Johanna Viitanen

text: Johanna Viitanen (s. 1975) on suomalainen kirjailija ja kustannustoimittaja. Hän kirjoittaa tietokirjallisuuden lisäksi proosaa ja lyriikkaa.


title: Johanna Viitanen

text: Viitanen on työskennellyt myös maatalouslomittajana hevostalleilla, mitä hän pitää hyödyllisenä alan kirjoittamistyön kannalta. Hän kertoo olevansa kuitenkin ennen kaikkea tietokirjailija, ei "hevostietokirjailija", koska hän haluaa tuoda teoksiinsa vahvan painotuksen myös muihin aiheisiin, kuten luonnontieteisiin ja luontokasvatukseen.


title: Aleksandras Abišala

text: Aleksandras Abišala (s. 28. joulukuuta 1955, Inta, Venäjän SFNT) on entinen liettualainen poliitikko ja Liettuan pääministeri. Hän toimi pääministerinä noin neljän kuukauden ajan vuonna 1992.


title: Aleksandras Abišala

text: Vuodesta 2007 Abišala on toiminut liiketoimintaa konsultoivan yrityksen toimitusjohtajana.


title: Splice

text: Splice on 2009 valmistunut kanadalais-ranskalainen tieteis- ja kauhuelokuva, jonka on ohjannut Vincenzo Natali. Adrien Brody ja Sarah Polley esittävät tutkijapariskuntaa, joka alkaa yhdistellä ihmisen DNA:ta keräämäänsä eläinten geenivarantoon.


title: Splice

text: Episodi-lehdessä neljä kriitikkoa antoi elokuvalle pisteitä keskiarvona 3,50.


title: Bronislovas Lubys

text: Bronislovas Lubys (8. lokakuuta 1938 Plungė, Liettua – 23. lokakuuta 2011 Druskininkai, Liettua) oli liettualainen yrittäjä, Liettuan pääministeri ja yksi Liettuan valtion palauttamislain allekirjoittaneista. Viimeksi Lubys toimi Acheman toimitusjohtajana ja pääosakkaana. Elokuusta 2008 lähtien Lubys oli uutislehti Veidasin mukaan varallisuudeltaan rikkain liettualainen.


title: Tyrosinaasi

text: Tyrosinaasi on hapettava entsyymi, joka toimii katalysaattorina melaniinin muodostamisessa tyrosiinista. Se lisää tumman pigmentin syntymistä. Toimiakseen tyrosinaasi tarvitsee hapettuneen ympäristön. Kosmeettiset vaalentaja-aineet estävät tyrosinaasin toimimisen. Antioksidantit, esimerkiksi askorbiinihappo (C-vitamiini) pystyvät tehokaasti haittaamaan tyrosinaasin toimintaa. Myös sianpuolukasta eristettävä arbutiini on tehokas tyrosiinin vaikutuksen estäjä.


title: Tyrosinaasi

text: OCA1-tyypin albinismiin liittyy tyrosinaasia koodaavan "Tyr"-geenin muutos, joka OCA1A-tyypeissä estää ja muissa OCA1-tyypeissä vähentää ratkaisevasti toimivan tyrosinaasientsyymin muodostumista. Elintarviketeollisuus käyttää tyrosinaasia veden sitomiseen lihaan.


title: DC Showcase: Green Arrow

text: DC Showcase: Green Arrow on syyskuussa 2010 suoraan DVD:lle julkaistu lyhytanimaatioelokuva. Se perustuu DC Comicsin sarjakuvahahmoon Vihreään Nuoleen. Elokuvan käsikirjoitti Greg Weisman ja ohjasi Joaquim Dos Santos. Äänirooleissa ovat muun muassa Neal McDonough ja Malcolm McDowell.


title: DC Showcase: Green Arrow

text: Elokuva on kolmas DC Entertainmentin ja Warner Bros. Animationin tuottamista DC Showcase projektin lyhytelokuvista. Se julkaistaan elokuvan DVD:n bonusmateriaalina.


title: DC Showcase: Green Arrow

text: Oliver Queen saapuu myöhässä lentokentälle hakemaan Dinah Lancea. Paikan päällä hän kuitenkin huomaa vanhan arkkivihollisensa Merlyn ja lähtee seuraamaan häntä. Samaan aikaan Vlatavan prinsessa Perdita on saapunut lentokentälle turvamiehien kera. Pian joukko salamurhaajia tappaa turvamiehet, kunnes Vihreä Nuoli saapuu paikalle pelastaakseen prinsessan. Kaksikko pakenee liukuportaita pitkin ylös, jossa heitä on vastassa kaksi roistoa. Vihreä Nuoli päättää hypätä ikkunasta ulos prinsessa mukanaan, mutta joutuu pian Merlynin nuolten kohteeksi ja saa osuman jalkaansa. Samalla Vihreä Nuoli saa selville prinsessa Perditan olevan kuningatar hänen isänsä kuoltua edellisenä yönä. Hänen ainut elossa oleva sukulainen on kreivi Vertigo, josta tulisi Vlatavan hallitsija, mikäli Perdita kuolisi. Vihreä Nuoli onnistuu pääsemään takaisin sisälle turvaan, jonka myötä Merlyn ilmoittaa apujoukoilleen heidän olevan takaisin sisällä.


title: DC Showcase: Green Arrow

text: Matkalaukkujen liukuhihnojen seassa heidän kimppuunsa hyökkää jälleen yksi palkkamurhaaja, joka aiheuttaa vaikeuksia Vihreälle Nuolelle. Hän onnistuu lopulta lyömään miehen kumoon, mutta epähuomiossaan lyö päänsä ja putoaa auttavan kätensä tarjonneen prinsessan kanssa matkalaukkujen ränniä pitkin alas. Paikalla Vihreä Nuoli kohtaa toistamiseen Merlynin, joka ehdottaa pienimuotoista tarkkuusammuntakilpailua. Hävittyään kahdeksan edellistä kertaa Vihreä Nuoli onnistuu tällä kertaa voittamaan kilpailun ja samalla yllättää Merlynin tyrmäyskaasulla varustetun nuolensa ansiosta. Samassa paikalle ilmaantuu kreivi Vertigo, joka on aikeissa tappaa molemmat, mutta paikalla ilmaantunut Musta Kanarialintu pelastaa kaksikon "Canary Cry" huudollaan, joka lyö Vertigon tajuttomaksi.


title: DC Showcase: Green Arrow

text: Samalla Vihreä Nuoli kosii Mustaa Kanarialintua, jonka vuoksi hän oli alun perin tullut lentokentälle.


title: Vickers-Berthier

text: Vickers-Berthier on brittäiläisen Vickers -yhtiön muunnettu versio aseesta Berthier, joka oli Ranskan armeijan luutnantti André Berthierin vuonna 1908 suunnitelema pikakivääri. Andrén suunnittelema alkuperäinen versio ei koskaan menestynyt, toisin kuin muunneltu Vickers-Berthier.


title: Extremadura UD

text: Extremadura Unión Deportiva on jalkapalloseura, joka tulee Almendralejon kaupungista Espanjasta. Seura on perustettu vuonna 2007, ja sen edustusjoukkue pelaa maan toiseksi korkeimmalla sarjatasolla Segunda Divisiónissa. Sen kotistadionina toimii 12 580-paikkainen Estadio Francisco de la Hera. Samasta kaupungista tulee myös toinen joukkue CF Extremadura.


title: Extremadura UD

text: Joukkue nousi ensi kertaa Segunda División B:hen kaudeksi 2010–2011.


title: Besal Mk 2

text: Besal Mk 2 oli BSA -asetehtaan pääinsinöörin H. Faulkonerin kehittämä tuliase, joka pohjautui valmistuksen monimutkaista prosessia vaativaan Bren -pikakivääriin. Aseesta oli valmistettu kaksi versioita, joista ensimmäinen ("Mk 1") oli luurankoperäinen ja josta toinen ("Mk 2"), tavallinen puuperäinen.


title: Ultimax 100

text: Ultimax 100 on Singaporessa suunniteltu tuliase, joka on Singaporen sekä muutaman muun valtion armeijan käytössä oleva pikakivääri. Ase käyttää kiertyvää sulkujärjestelmää ja se ampuu lukko auki. Ultimax 100 toimii ainoastaan sarjatulella.


title: The Sexorcist

text: The Sexorcist on yhdysvaltalaisen rap-artisti Necron neljäs studioalbumi. Sen julkaisi 2. elokuuta 2005 Psycho+Logical-Records. Sanoitukset ovat hyvin pornahtavia ja huumorilla höystettyjä.


title: The Sexorcist

text: Albumilla vierailevat tunnetut pornonteollisuuden keulahahmot kuten Ron Jeremy, Joey Silvera, Brittany Andrews sekä Katja Kassin. Vaikka levyn sanoitukset viittaavat seksiin, alistumiseen, sitomisleikkeihin ja piinaamiseen, ei Necro laittanut Parental Advisory varoitusta levyn kanteen.


title: The Sexorcist

text: Levystä julkaistiin erikoisjulkaisu 11. marraskuuta 2008 sisältäen yhdeksän bonuskappaletta sekä dvd-levyn, jolla on julkaisemattomat musiikkivideot kappaleista "Who's Ya Daddy?" sekä "I Wanna Fuck". Dvd-levyllä on myös materiaalia live-esiintymisistä ja kulissien takaa.


title: IMI Negev

text: IMI Negev on Israel Military Industries Ltd:n suunnittelema monitoiminen kevyt konekivääri, jonka suunnittelutyö valmistui vuonna 1990. Negev on lukko auki toimiva ase. Painoa aseella on vain 7,47 kg, ja siksi sitä voikin käyttää rynnäkkökiväärin tavoin.


title: Toni Laaksonen

text: Toni Kristian Laaksonen (s. 1973 Laitila) on suomalainen lintutieteilijä, joka tutkii evoluutioekologiaa ja populaatioekologiaa.


title: Toni Laaksonen

text: Laaksonen valmistui Turun yliopistosta maisteriksi vuonna 2000 pääaineena biologia (ekologia), ja suoritti jatko-opintonsa samassa yliopistossa tutkien petolintujen elinkiertoekologiaa professori Erkki Korpimäen ohjauksessa. Väitöskirja "Life history strategies of birds of prey in a variable environment" (Annales Universitatis Turkuensis AII:153. 143 p.) valmistui 2003. Hän jatkoi postdoc-tutkijana Turussa Esa Lehikoisen ryhmässä tutkien ilmastonmuutoksen vaikutuksia lintujen vuosikierrossa, sitten taas Korpimäen ryhmässä sekä myös Alankomaissa Netherlands Institute of Ecology -tutkimuslaitoksessa. Vuonna 2009 Laaksonen nimitettiin yli-intendentiksi Luonnontieteellisen keskusmuseoon Helsingissä ja 2011 yliopistonlehtoriksi Turkuun. Hän toimi viisivuotiskauden 2009–2014 virkavapaalla akatemiatutkijana.


title: Toni Laaksonen

text: Laaksonen on naimisissa ja hänellä on kaksi tytärtä.


title: Tikka T3 Tactical

text: Tikka T3 Tactical on kahdella sulkuolakkeella varustettu pulttilukkoinen tarkkuuskivääri, joka kuuluu T3-sarjaan. Tacticalissa on vapaasti värähtelevä kylmätaottu piippu, jonka suuhun voi asentaa äänenvaimentimen tai suujarrun. Aseessa on laukaisuvoiman säätämisen mahdollisuus, joka on 1 - 2 kg välillä. Tikassa ei ole vakinaisena avotähtäimiä, mutta ne on mahdollista asentaa. Aseen tukkia ja perälevyä voi säätää ja poskipakan avulla aseeseen saavat hyvän tuntuman sekä oikea- että vasenkätiset; myös pistoolikahva on suunniteltu molempikätisille. Tacticalin valmistusmateriaaleihin on kiinnitetty paljon huomiota, esim. lukko on ruostumatonta terästä ja teflonilla pinnoitettua; tukki on valmistettu kestävästä lasikuidulla vahvistetusta copolymer-polypropeenistä.


title: EURING

text: EURING, The European Union for Bird Ringing, suomeksi Euroopan rengastuskeskusten unioni, on lintujen rengastamista Euroopassa ohjaava kattojärjestö.


title: EURING

text: EURING perustettiin vuonna 1963. Sen alkuperäinen tehtävä oli järjestää ja vakioida eri maiden rengastuskeskusten toimintaa. Vuonna 1966 EURING suunnitteli renkaiden ja tietokannan vakioinnin helpottamaan tiedon käsittelyä sekä rengastajien ja keskusten välistä yhteydenpitoa. Vuonna 1977 EURING perusti Hollantiin rengaslöytöjen tietokannan "Euring data bank", jonne kaikki rengaslöydöt on tallennettu vakiomuodossa.


title: EURING

text: EURINGin hallituksessa istuu yksitoista henkilöä. Puheenjohtajana toimii Franz Bairlein ja pääsihteerinä Wolfgang Fiedler. Suomen Rengastustoimiston entinen johtaja, tohtori Pertti Saurola, toimi aikanaan pitkään EURINGin puheenjohtajana. Rengastustoimiston nykyinen johtaja, yli-intendentti Jari Valkama toimii EURINGin talousvaliokunnassa.


title: Python (elokuva)

text: Python ("Python") on Richard Clabaughin ohjaama yhdysvaltalainen televisiolle tehty kauhuelokuva vuodelta 2000. Se kertoo geneettisesti muunnellusta noin 19-metrisestä verkkopytonista, joka pääsee karkuun. Elokuvalle on tehty 2 jatko-osaa, Pythons 2 ja Boa vs Python.


title: Python (elokuva)

text: Elokuvan alussa armeijan lentokone lentää taivaalla. Yhtäkkiä lentokone putoaa maahan. Kaksi nuorta ovat lähellä onnettomuuspaikkaa teltassa, jossa nuoret yhtäkkiä syödään. Onnettomuudessa karkuun päässyt pyton hyökkää läheisen pikkukaupungin asukkaiden kimppuun.


title: Asta (myrsky)

text:
Asta oli ukkosmyrsky, joka iski Itä-Savoon ja Etelä-Karjalaan 30. heinäkuuta vastaisena yönä 2010. Myrsky päätti ennätysmäisen hellekauden, jolloin Etelä-Savossa ja Pohjois-Karjalassa mitattiin kaikkien aikojen huippulämpötiloja. Myrskyn aikana laskettiin yli 6 000 salamaa.
Myrsky tuli erittäin rajuna ukonilmana, johon liittyi syöksyvirtauksia. Kova tuuli repi kattoja ja kaatoi metsää laajoilta alueilta Savonlinnassa, Sulkavalla, Rantasalmella, Joroisissa ja Rautjärvellä. Etelä-Savon pelastuslaitoksen helikopterista tekemän kartoituksen mukaan voimakkainta tuho on ollut Sulkavalla, jossa kymmeniätuhansia puita kaatui. Rantasalmella tuulen nopeudeksi mitattiin korkeimmillaan 29 metriä sekunnissa.


title: Asta (myrsky)

text: Ilmatieteen laitoksen mukaan myrsky oli samankaltainen kuin vuoden 2002 Unto-myrsky. Ukkossolurypäs kehittyi Laatokan kaakkoispuolella seitsemän maissa illalla. Siitä myrsky lähti liikkeelle luoteeseen. Kovat puuskat pyyhkivät syöksyvirtauksina Itä-Suomen yläpuolella kohdassa, jossa lämmin ja kylmä ilmamassa kohtasivat.


title: Asta (myrsky)

text:
Kaiken kaikkiaan tuhojen arvioitiin olevan suurempia kuin Unto- ja Manta-myrskyissä siksi, että Asta riehui viiden maakunnan alueella. Vahinkoja aiheutui ennen kaikkea metsille, joista pahimmillaan saatiin vain kuitupuuta. Lisäksi taloudellisiin vahinkoihin kuuluivat rakennuksille ja ennen kaikkea sähkölinjoille aiheutuneet vahingot. Finanssialan keskusliitto arvioi Astan kokonaisvahingoiksi yli 20 miljoonaa euroa. Loppuvuodesta saadun metsäntutkimuslaitoksen arvion mukaan kesän myrskyjen vahingot olivat 8,1 miljoonaa kuutiometriä eli huomattavasti elokuussa esitettyjä arvioita suuremmat (tähän lukuun sisältyvät Asta-, Veera-, Lahja- ja Sylvi-myrskyjen tuhot).
Sähkölinjojen korjaaminen myrskyn jälkeen kesti useita viikkoja. Unto kaatoi heinäkuussa 2002 miljoona kuutiota puuta, Pyry ja Janika 7,3 miljoonaa kuutiota. Asta kaatoi yli puoli miljoonaa kuutiometriä puuta Keski-Suomessa.


title: Asta (myrsky)

text:
Laajimmillaan Etelä-Savossa sähköt katkesivat 23 000 taloudesta. Myrsky koetteli myös Etelä-Karjalaa, Pohjois-Savoa ja Keski-Suomea. Itä-Suomessa arvioitiin jopa 40 000 talouden jääneen ilman sähköä. Joillakin alueilla sähkölaitokset joutuvat rakentamaan sähkölinjat kokonaan uudestaan.
Sähkönjakelu keskeytyi pahiten Joroisissa, missä koko kunta oli vielä aamupäivällä 30.7. vailla sähköjä ja pelättiin veden loppumista vesitornista. Rautatieliikenne Savon ja Karjalan radoilla jouduttiin keskeyttämään. Myrsky katkaisi yöllä sähköt myös Savonlinnan kaupungista. Pyhän Olavin päivän viettoon osallistuneet matkustaja-alukset joutuivat vaikeuksiin kovassa tuulessa. S/S "Punkaharju" ajautui siltaa vasten, ja Etelä-Savon pelastuslaitos joutui pelastamaan M/S "Lake Starin" matkustajat järveltä pelastuslaitoksen tiloihin. Myrsky katkaisi myös matkapuhelinliikenteen monin paikoin matkapuhelinverkon tukiasemien varavoimalähteiden tyhjennyttyä. Matkapuhelinoperaattorit pyrkivät saamaan virtaa asemille aggregaattien avulla. Vesitornien pumppujen lakattua toimimasta viranomaiset antoivat kehotuksen välttää veden käyttöä Joroisissa, Sulkavalla, Rantasalmella, Kerimäellä, Enonkoskella ja Juvalla.


title: Asta (myrsky)

text:
Vuosi myrskyjen jälkeen Onnettomuustutkintakeskus arvioi raportissaan Asta-, Veera-, Lahja- ja Sylvi-myrskyjen vaikutuksia kokonaisuudessaan. Keskuksen arvion mukaan kyseessä olivat yli 100 miljoonan euron aineelliset vahingot, kuolonuhreja tuli yksi ja kymmeniä ihmisiä loukkaantui. Metsää tuhoutui 8,1 miljoonaa kuutiometriä. Sähköverkkoja tuhoutui 35 000 kilometrin matkalta, ja sähkökatkot koskettivat puolta miljoonaa suomalaista. Yli tuhat matkapuhelinasemaa kytkeytyi pois päältä sähkönsaannin katkettua. Maantieliikenne keskeytyi yli 60 tieosuudella.
Onnettomuustutkintakeskuksen johtopäätös myrskyistä oli, että viranomaisten varautuminen ja yhteistoiminta olivat puutteellisia. Hätäkeskukset ruuhkautuivat ja pelastushenkilöstöä käytettiin epätarkoituksenmukaisissa tehtävissä. Sähköverkkoyhtiöiden, tietoliikenneoperaattorien ja vesilaitosten toimintakyky tilanteessa oli puutteellinen. Onnettomuustutkintakeskus painotti erityisesti tarvetta huolehtia puhelinyhteyksien toimivuudesta poikkeustilanteessa.


title: Ryhmänjohtaja

text: Ryhmänjohtaja on Suomen puolustusvoimissa henkilö, joka johtaa yksittäisistä sotilaista muodostuvaa taistelevaa ryhmää. Ryhmänjohtajan rinnalla voi toimia myös ryhmän varajohtaja (korpraali).


title: Ryhmänjohtaja

text: Ryhmänjohtajalla voidaan myös tarkoittaa varusmiespalveluksensa juuri aloittaneiden alokkaiden tukena ja apukouluttajana toimivaa vanhemman saapumiserän varusmiesaliupseeria.


title: Luvarit

text: Luvarit (Luvaridae) on ahvenkalojen heimo. Siihen kuuluu yksi nykyisin elävä laji, luvari "Luvarus imperialis", mutta muita lajeja tunnetaan fossiileista.


title: Luvarit

text: Nykyisin elävää lajia tavataan kaikilla trooppisilla ja subtrooppisilla merillä.


title: Tikka (ruoka)

text: Tikka [] on tandoorin kaltainen intialainen ruoka, joka tehdään pienistä liha- tai kalapaloista.


title: Aarne Ketonen

text: Aarne Ketonen (21. huhtikuuta 1916 Clarksburg, Yhdysvallat – 25. syyskuuta 2008 Tampere) oli suomalainen seiväshyppääjä ja pesäpalloilija.


title: Aarne Ketonen

text: Mäntän Urheilijoita edustanut Ketonen voitti seiväshypyn Suomen mestaruuden vuoden 1944 Kalevan kisoissa, jotka pidettiin Helsingin olympiastadionilla syyskuun lopulla pari viikkoa jatkosodan päättymisen jälkeen. Nuorten SM-kultaa hän oli voittanut jo kymmenen vuotta aikaisemmin. Toinen aikuisten SM-mitali, pronssinen, tuli Turussa 1945. Oman ennätyksensä 386 senttiä Ketonen hyppäsi bambuseipäällä kotikentällään Mäntässä juuri ennen toisen maailmansodan syttymistä 1939.


title: Aarne Ketonen

text: Ketonen pelasi pesäpallon mestaruussarjassa 1930-luvulla Seinäjoen Maila-Jusseissa. Menestystä tuli SM-tasolla ja veteraanisarjoissa. M75-sarjassa hän teki seiväshypyn Euroopan ennätyksen 262 cm vuonna 1992 seuranaan Tampereen Kunto-Pirkat.


title: Boucicaut’n mestari

text: Nimellä Boucicaut’n mestari tunnetaan Pariisissa noin vuosina 1400–1450 vaikuttanut ranskalais-flaamilainen taiteilija. Tuottelias taiteilija oli kirjamaalauksen johtava mestari Pohjois-Euroopassa ja vaikutti moniin kansainvälisen gotiikan tyylillä maalanneisiin taiteilijoihin.


title: Boucicaut’n mestari

text: Boucicaut’n mestarin työpajaan kuului joukko lahjakkaita taiteilijoita, ja työpaja teki monia käsikirjoituksia Ranskan kuninkaan, aatelisten ja rikkaiden porvarien tilauksesta. Hän luultavasti teki teoksia myös vapailla markkinoilla myytäviksi.


title: Boucicaut’n mestari

text: Boucicaut’n mestari, jonka todellista nimeä ei tiedetä, on nimetty merkittävimmän teoksensa, Ranskan marsalkka Boucicaut’n (Jean le Meingre II) tuntien kirjan mukaan. Kirja on tällä hetkellä Musée Jacquemart-Andrén kokoelmissa Pariisissa. Kirjan kuvissa yhdistyvät Italian uudistukset maalaustaiteessa ja ranskalainen hienostunut kuvitustyyli. Hän toimi siirtymävaiheessa gotiikan taiteen ja varhaisrenessanssin välillä. Boucicaut’n mestaria pidetään merkittävänä taiteilijana 1400-luvun maalauksen kannalta, koska hän toimi tiennäyttäjänä uusissa tilan ja valon kuvauksen tavoissa, joita muun muassa Jean Fouquet ja Jan van Eyck sovelsivat.


title: Boucicaut’n mestari

text: Boucicaut’n mestari sovelsi kolmiulotteisempia tilankuvaustapoja ja ekspressiivisiä eleitä henkilöiden tunnetilojen välittämisessä. Hänen maalauksissaan on paitsi naturalismia, myös hovin maun mukaista hienostuneisuutta ja eleganssia. Uusien maalausaineiden löytymisen ansiosta värit ovat aiempaa kirkkaampia.


title: Boucicaut’n mestari

text: Boucicaut'n mestaria verrataan usein Bedfordin mestariin ja Rohanin mestariin.


title: Nagoya Dome

text: Nagoya Dome on Nagoyassa Japanissa sijaitseva katettu urheilustadion. Sitä käytetään enimmäkseen baseball-otteluihin. Se toimii baseballseura Chunichi Dragonsin kotikenttänä.


title: Nagoya Dome

text: Stadion valmistui vuoden 1997 maaliskuussa, ja sen yleisökapasiteetti on 40 000 henkilöä.


title: Välimiehet

text: Välimiehet "(tai PM-L Välimiehet)" on Porin Mies-Laulun vuonna 2003 perustama lauluyhtye. Välimiesten perustamisajatuksena on ollut nuorten miesten saaminen mieskuoroharrastuksen pariin. Nimi "Välimiehet" tulee siitä, että yhtyeen laulajat eivät ole enää poikakuoroiässä, mutta eivät koe vielä olevansa iäkkäitäkään. Nykyään kokoonpanossa laulaa nuorten 18-39-vuotiaiden miesten lisäksi myös varttuneempia Porin Mies-Laulun jäseniä. Välimiehiä johtaa musiikin maisteri, diplomi-kuoronjohtaja Guido Ausmaa.


title: Välimiehet

text: Lauluyhtye esiintyy Porin Mies-Laulun konserteissa omalla ohjelmistollaan. Sen lisäksi kokoonpano järjestää omia konserttejaan. Kuoron ohjelmisto koostuu pääasiassa vaativasta mieskuoromusiikista, mutta ohjelmistossa on myös perinteistä mieskuoromusiikkia. Yhtyeen kaikki jäsenet ovat Porin Mies-Laulun jäseniä.


title: Välimiehet

text: Välimiehet julkaisi vuonna 2009 ensimmäisen albuminsa "VÄLI!AIKA" jatkona samannimiselle viisivuotis-juhlakonsertille, joka järjestettiin syksyllä 2008.


title: Röyhelösammal

text: Röyhelösammal ("Blasia pusilla") on elinvoimainen maksasammallaji, joka kuuluu röyhelösammalten alaluokkaan.


title: Röyhelösammal

text: Röyhelösammal on pienehkö (1–3 cm) sekovartinen tiheitä ruusukkeita muodostava maksasammal. Sen alapinnalla on juurtumahapsia ja sisällä syanobakteereja sisältäviä onteloita, jotka kuultavat pinnalle tummina pisteinä. Sillä on itiöpesäkkeitä varhain keväällä ja loppukesällä se tuottaa itujyväsiä liuskojen kärkien pullomaisissa rakenteissa.


title: Röyhelösammal

text: Röyhelösammalta tavataan pohjoisella pallonpuoliskolla tropiikista viileälle vyöhykkeelle. Etelä- ja Keski-Suomessa se on yleinen ja pohjoisessa harvinainen.


title: Röyhelösammal

text: Röyhelösammal viihtyy märällä paljaalla maalla. Se on lyhytikäinen pioneerilaji, joka hyötyy ihmistoiminnasta.


title: Voitto Salmela

text: Voitto Kaarlo Johannes Salmela (24. tammikuuta 1900 Korpilahti – 20. heinäkuuta 1987 Jyväskylä) oli suomalainen ITE-taiteilija.


title: Voitto Salmela

text: Salmela asui Korpilahdella Korospohjassa saaden pääasiallisen elantonsa pienviljelystä. Salmela sai 60-vuotiaana kipinän ryhtyä taiteilijaksi. Hän käytti töidensä materiaalina jäännösromua, kuten lasia, rautaa, hiekkaa, luita ja erilaisia pikkuesineitä sekä koruja.


title: Voitto Salmela

text: Salmela kuoli 87-vuotiaana tulipalossa saamiinsa vammoihin Keski-Suomen keskussairaalassa. Kaasupullon räjähdyksestä syttynyt tulipalo tuhosi myös hänen kotitalonsa Lehtolan ja siellä olleet maalaukset.


title: Bahai-kalenteri

text: Bahai-kalenteri on bahai-uskonnon käyttämä kalenteri. Bahaiden mukaan Bab antoi kalenterin, jonka Baha’ullah vahvisti alkamaan vuodesta 1844. Kalenteri perustuu aurinkovuoteen eli siinä on 365 päivää, viisi tuntia ja noin viisitoista minuuttia. Bahai-vuosi muodostuu 19 kuukaudesta, joista jokainen on yhdeksäntoista päivän pituinen. Kahdeksannentoista ja yhdeksännentoista kuukauden väliin on kalenterin sovittamiseksi aurinkovuoteen jätetty tavallisena vuonna neljä ja karkausvuonna viisi välipäivää. Bahai-kuukaudet on nimetty Jumalan ominaisuuksien mukaan.


title: Bahai-kalenteri

text: Bahai-kuukauden ensimmäisenä päivänä bahait viettävät yhdeksäntoista päivän juhlaa. Se koostuu kolmesta osasta: henkisestä, hallinnollisesta ja sosiaalisesta osasta. Henkisessä osassa yhteisön jäsenet lukevat rukouksia ja pyhiä kirjoituksia. Hallinnollinen osa on tarkoitettu yhteisön asioiden neuvotteluun. Sosiaalisessa osassa yhteisön jäsenet voivat nauttia sosiaalisesta kanssakäymisestä. Paasto alkaa 2. maaliskuuta ja kestää yhdeksäntoista päivää. Vuosi vaihtuu kevätpäiväntasauksen aikaan eli 21. maaliskuuta.


title: Bahai-kalenteri

text: Bahait viettävät kalenterivuodessa 11 juhlapäivää, joista yhdeksän päivää ovat varsinaisia vapaapäiviä. Pyhien päivien viettoon ei ole säädetty mitään erityisiä juhlaseremonioita. Monesti juhlien ohjelmassa on hartausohjelmaa ja juhlan luonteeseen sopivaa sosiaalista yhdessäoloa. Karkaus- eli välipäivät 26. päivästä helmikuuta 1. päivään maaliskuuta on erityisesti tarkoitettu vieraanvaraisuuden osoittamiseen.


title: Bahai-kalenteri

text: Ridvan-juhla, Babin ja Baha’ullahin syntymäpäivät ja Babin ilmaisemisen päivät ovat suuria Bahai-vuoden ilojuhlia. Babin marttyyrikuoleman muistopäivää, Bahá’u’lláhin poismenon muistopäivää sekä Abdu'l Bahá’n poismenon muistopäivää 28. marraskuuta kunnioitetaan arvokkaalla tavalla. Liiton päivän juhlaan kokoonnutaan 26. marraskuuta.


title: Bahai-kalenteri

text: Bahai viikko alkaa lauantaista ja päättyy perjantaihin. Islaminuskon tapaan perjantai on lepopäivä.


title: Rahkanäivesammal

text: Rahkanäivesammal ("Mylia anomala") on Suomessa elinvoimaiseksi luokiteltu maksasammallaji.


title: Rahkanäivesammal

text: Rahkanäivesammal on keskikokoinen (1–4 cm) kellanvihreä tai punertava maksasammal. Sen ehytlaitaiset ja pyöreät lehdet ovat tiheässä. Sen ylälehtien kärkiin syntyy kellertäviä itujyväsiä.


title: Rahkanäivesammal

text: Rahkanäivesammalta tavataan pohjoisella pallonpuoliskolla taigalla. Se on yleinen koko Suomessa.


title: Rahkanäivesammal

text: Rahkanäivesammal viihtyy vähäravinteisilla soilla elävällä tai kuolleella rahkasammalella.


title: Näivesammalet

text: Näivesammalet ("Mylia") on maksasammalsuku, johon kuuluu kaksi Suomessa esiintyvää lajia.


title: Evan Barlow

text: Evan Barlow (s. 8. marraskuuta 1985 Strathmore) on kanadalainen jääkiekkoilija, pelipaikaltaan laitahyökkääjä.


title: Evan Barlow

text: Barlow edusti vuodesta 2003 BCHL-liigassa pelaavaa Salmon Arm Silverbacks kaksi kautta. Tämän jälkeen hän siirtyi NCAA-liigan Cornellin yliopistoon, jossa hän pelasi neljä kautta. Kaudeksi 2009–2010 hän siirtyi Idaho Steelheads ECHL:ään, jossa hänet valittiin tehoilla 32+43=75 tulokkaiden tähdistökentälliseen. Hän pelasi myös kahdeksan ottelua AHL:ssä Abbotsford Heatissa, jossa hän teki neljätehopistettä.


title: Evan Barlow

text: Kesällä 2010 Barlow teki try-out sopimuksen SM-liigassa pelaavan HIFK:n kanssa. Barlow ei pelannut HIFK:ssa lopulta kuin viisi harjoitusottelua eikä saanut pidempää sopimusta. Hän siirtyi HIFK:sta Norjan pääsarjan Vålerengaan. Hän pelasi Vålerengassa lopulta 27 peliä ja teki niissä 22 pistettä, kunnes palasi kesken kauden takaisin ECHL:n Steelheadsiin.


title: Evan Barlow

text: Steelheadsissa Barlow valittiin ECHL:n tammikuun kuukauden pelaajaksi. Kaikkiaan hän teki EHCL:ssä loppukauden aikana 54 pistettä. Seuraavaksi kaudeksi Barlow siirtyi ECHL:n Elmira Jackalsiin.


title: Romain Barras

text: Romain Barras (s. 1. elokuuta 1980 Calais, Pas-de-Calais) on ranskalainen moniottelija.


title: Romain Barras

text: Hän edusti Ranskaa Ateenan olympialaisissa 2004 ja sijoittui kolmanneksitoista. Helsingin MM-kisoissa 2005 hän oli seitsemäs, Göteborgin EM-kisoissa 2006 kahdeksas ja Osakan MM-kisoissa 2007 seitsemäs. Pekingin olympialaisissa 2008 hän sijoittui viidenneksi, Berliinin MM-kisoissa 2009 kahdenneksitoista ja Daegun MM-kisoissa 2011 yhdenneksitoista. Hän voitti moniotteluiden Euroopan-cupin Arlesissa 2006, Szczecinissä 2009 ja Tallinnassa 2010. Hän osallisui myös Amsterdamin EM-kisoihin 2016 sijoittuen kuudenneksi pistein 8002.


title: Romain Barras

text: Hänen ennätyksensä kymmenottelussa on 8453 pistettä, jonka hän saavutti voittaessaan kultaa Barcelonan EM-kilpailuissa 2010.


title: Guanosiinimonofosfaatti

text: Guanosiinimonofosfaatti eli GMP eli guanyylihappo (CHNOP) on nukleotidi, jonka nukleosidiosana on guanosiini. Yhdiste on osa RNA-molekyyliä.


title: Guanosiinimonofosfaatti

text: Eliöt biosyntetisoivat guanosiinimonofosfaattia inosiinimonofosfaatista. Inosiinimonofosfaatista muodostuu ensin ksantosiinimonofosfaattia inosiinimonofosfaattidehydrogenaasin vaikutuksesta. Guanosiinimonofosfaattisyntaasi katalysoi ksantosiinimonofosfaatin muuntumista guanosiinimonofosfaatiksi. Myös guaniinista muodostuu guanosiinimonofosfaattia. Teollisesti yhdistettä eristetään sardiineista tai hiivauutteesta.


title: Guanosiinimonofosfaatti

text: Guanosiinimonofosfaattia ja sen suoloja esimerkiksi natriumguanylaattia käytetään elintarvikkeissa arominvahventimina. Yhdisteen E-koodi on E626.


title: Robert Amsterdam

text: Robert Amsterdam (s. 1956 New York, Yhdysvallat) on kanadalainen asianajaja.


title: Robert Amsterdam

text: Amsterdam suoritti B. A. -tutkinnon Kanadassa Carletonin yliopistossa 1975 ja LL. B.:n Queen’s Universityssa Kingstonissa Kanadassa 1978. Hän on perustanut toimiston Lontooseen, joskin hänellä on toimisto myös Torontossa.


title: Robert Amsterdam

text: Amsterdam on puolustanut oikeudessa venäläistä liikemiestä Mihail Hodorkovskia. Hän edustaa Thaimaan entistä pääministeriä Thaksin Shinawatraa, jolle on langetettu kahden vuoden tuomio ja jota syytetään terrorismista ja kannattajiensa yllyttämisestä levottomuuksiin. Samalla hän edustaa myös punapaitoja.


title: DC Universe Online

text: DC Universe Online on tammikuussa 2011 julkaistu verkkoroolipeli, joka perustuu DC Comicsin sarjakuvahahmoihin. Pelin julkaisee ja kehittää Sony Online Entertainment Microsoft Windowsille ja PlayStation 3:lle. Sarjakuvantekijä Jim Lee toimi pelin vastaavana luovana ohjaajana yhdessä Carlos D'Andan, JJ Kirbyn, Oliver Nomen, Eddie Nunezin, Livio Ramondellin ja Michael Lopezin kanssa. Geoff Johns oli pelin pääkäsikirjoittaja. Pelin tuotannossa oli mukana myös "EverQuest"-pelin kehittäjä Chris Cao.


title: DC Universe Online

text: Alin perin peli oli tarkoitus julkaista 2. marraskuuta 2010.


title: DC Universe Online

text: Sony päätti uudelleenjulkaista pelin niukasti päivitettynä PlayStation 4:lle ilmaispelin muotoon konsolin julkaisupäivänä.


title: DC Universe Online

text: Pelaaja luo omanlaisensa sankarin tai vihollisen ja sille kotikaupungin, joista toistaiseksi mainitut ovat Metropolis ja Gotham City. Se saa puolenvalinnan myötä käyttöönsä joko Oikeuden Puolustajien tai Tuomion Legioonan kommunikaattorin. Pelaajan puolenvalinta vaikuttaa myös tehtäviin, esimerkiksi sankarina pelaaja voi estää pikkurikollisia, kun taas vihollisena se voi ryöstää pankin tai auton tai olla ryöstössä mukana. Pelissä on myös useita muita tunnettuja kohteita, kuten Arkhamin mielisairaala, Oikeuden Puolustajien vahtitorni ja Metropolisin S.T.A.R. Labs.


title: DC Universe Online

text: Pelaaja luo omanlaisensa sankarin tai vihollisen. Pelaaja voi luoda hahmonsa tyhjästä, tai voi käyttää jotain Sankaria tai rikollista inspiraationa. Hahmolleen voi valita mentorin, joka päättää Missä kaupungissa ja kaupunginosassa hahmo aloittaa. Sankarien mentoreina ovat Teräsmies, Batman ja Ihmenainen, kun taas rikollisilla ovat Lex Luthor, Jokeri ja Circe.


title: DC Universe Online

text: Pelissä on kaksi Free roam -aluetta: Gotham City ja Metropolis. puolenvalinnan myötä hahmo saa käyttöönsä joko Oikeuden Puolustajien tai Tuomion Legioonan kommunikaattorin. Pelaajan puolenvalinta vaikuttaa myös tehtäviin, Pelissä on myös useita muita tunnettuja kohteita, kuten Arkhamin mielisairaala, Oikeuden Puolustajien vahtitorni ja Metropolisin S.T.A.R. Labs.


title: DC Universe Online

text: Pelin juoni alkaa Lex Luthorin avauksella, jossa hän kertoo aloittamastaan sodasta, jossa hän hyökkää hänen johtamansa superrikollisten armeijan kanssa supersankareita vastaan ja onnistuu tappamaan Teräsmiehen, Batmanin, Ihmenaisen, Salaman, Vihreän Lyhdyn ja Kyborgin. Samassa taistossa kaatuu myös Luthorin armeija ja tilaisuuden myötä Brainiac ottaa maaplaneetan hallintaansa ja hävittää suurimmanosan asukkaista. Luthor selviää tapahtumasta ja matkaa ajassa taaksepäin varoittaakseen sankareita lähestyvästä vaarasta. Hän auttaa ihmiskuntaa vapauttamalla maan ilmakehään Exobytet, tulevaisuuden Brainiacin omistamat pienet nanobotit, jotka Luthor varasti häneltä, Exobytet sisältävät tulevaisuuden ajan kaatuneiden sankarien ja rikollisten supervoimat, ja antavat nämä voimat kontaktissa ihmisille. Näin Luthor luo uuden sukupolven sankareita ja rikollisia puolustamaan maata Brainiacin hyökkäykseltä.


title: DC Universe Online

text: Myöhemmin paljastuu että Tulevaisuuden Lex Luthor on juoninut kaiken, ja käyttänyt Sankareiden ja Rikollisten liittoumaa hyväkseen syrjäyttääkseen Brainiacin, jotta hän itse saisi Multiversumin hallintaansa. Viime hetkellä kuitenkin paljastuu, että myös Tulevaisuuden Batman on selvinnyt Brainiacin hyökkäyksestä ja Luthorin petoksesta. Luthor ja Batman hyppäävät Multiversumin ytimeen ja aloittavat koko todellisuuden vaarantavan sodan toistensa välillä.


title: DC Universe Online

text:
Pelissä esiintyvät supersankarit ja superrikolliset eivät ole pelattavina hahmoina.
Peliin valituista näyttelijöistä suurin osa on ollut aikaisemmin DC Comicsin sarjakuvahahmojen ääninä. Näistä Adam Baldwin, Kevin Conroy ja Mark Hamill uusivat vanhan roolinsa.


title: Dennis Gansel

text: Dennis Gansel (s. 4. lokakuuta 1973 Hannover) on saksalainen elokuvaohjaaja ja -käsikirjoittaja. Gansel kirjoitti ylioppilaaksi Hannoverissa vuonna 1993, suoritti siviilipalveluksensa vuosina 1993–1995 ja opiskeli Münchenin televisio- ja elokuvakorkeakoulussa ("Hochschule für Fernsehen und Film München") vuodet 1994–2000.


title: Dennis Gansel

text: Ganselin ensimmäinen täyspitkä ohjaus oli TV-trilleri "Aave" ("Das Phantom") vuonna 2000 (Adolf Grimme -palkinto) ja ensimmäinen teatterielokuva "Mädchen, Mädchen" vuonna 2001. Seuraava pitkä elokuva "Napola – Hitlerin eliittikoulu" (2004) pääsi teatterilevitykseen myös Suomessa, ja se palkittiin Saksassa vuoden parhaana alkuperäiskäsikirjoituksena. "Die Welle" vuodelta 2008 palkittiin 3:nneksi parhaana saksalaisena elokuvana.


title: Arto Virtanen

text: Arto Virtanen (s. 1947 Helsinki) on suomalainen kirjailija.Vaaskivi-palkinto


title: Arto Virtanen

text: Kirjailijasta Vantaan kirjailijafoorumilla


title: Lauren Lee Smith

text: Lauren Lee Smith (s. 19. kesäkuuta 1980 Vancouver, Brittiläinen Kolumbia, Kanada) on kanadalainen näyttelijä.


title: Lauren Lee Smith

text: Lauren Lee Smith tunnetaan parhaiten rikospaikkatutkija Riley Adamsin roolista televisiosarjassa "CSI". Hän oli mukana sarjassa sen yhdeksännellä tuotantokaudella. Smith on esiintynyt myös muun muassa sarjoissa "L-koodi", "Pirunpeli" ja "Mutant X" ja elokuvissa "Lie With Me" ja "Pathology". Vuosina 2011–2014 eli kausilla 2–5 Lauren esitti sarjassa "Kuuntelija" Michelle McCluskey'a. Vuonna 2017 Lauren tuli Frankie Draken päärooliin 1920-luvulle sijoittuvaan sarjaan "Draken etsivätoimisto".


title: Lauren Lee Smith

text: Smith syntyi Vancouverissa Kanadassa, mutta muutti 14-vuotiaana Los Angelesiin. Hän on ollut naimisissa valokuvaaja Erik Steingröverin kanssa vuodesta 2009. Hän harrastaa laskettelua, luistelua, uimista ja ratsastusta.


title: Ikuisesti lohikäärmeitä

text: Ikuisesti lohikäärmeitä ("飛龍猛將"; "Fei lung maang jeung"; "Dragons forever") on hongkongilainen vuonna 1988 valmistunut toimintaelokuva. Siinä esiintyvät Jackie Chan, Sammo Hung ja Yuen Biao. Nämä kolme näyttelijää, jotka tunnetaan myös nimellä "Three Brothers", ovat käyneet kiinalaisen ooppera-akatemian yhdessä. Tämä on viimeinen elokuva, jossa kaikki kolme esiintyvät yhdessä. Elokuvan ohjasi Sammo Hung. Yuen Wah esittää elokuvassa päävihollista ja nyrkkeilijä Benny Urquidez hänen "oikeaa kättään". Elokuva kuvattiin aikavälillä syyskuu - marraskuu 1987.


title: Ikuisesti lohikäärmeitä

text: Suomen televisioesityksissä elokuvasta on käytetty myös nimeä "Lohikäärmeen haaste".


title: The Flintstones – Kiviset ja Soraset

text: The Flintstones – Kiviset ja Soraset (alkuperäiseltä nimeltään "The Flintstones") on vuonna 1994 valmistunut komediaelokuva, joka kertoo Kivisistä ja Sorasista. Pääosissa nähdään John Goodman, Rick Moranis, Elizabeth Perkins ja Rosie O’Donnell.


title: The Flintstones – Kiviset ja Soraset

text:
Tarina alkaa kun Retun ja Tahvon pomo Cliff Vandercave järjestää kokeen yhtiön työntekijöille varatoimitusjohtajan paikalle. Tahvo saa kaikkein parhaat pisteet, mutta hän vaihtaa hänen ja Retun kokeet, koska Tahvo oli luvannut maksaa Retulle palveluksen takaisin. Retu nousee varatoimitusjohtajaksi ja hän ihastuu sihteeriinsä. Retu joutuu erottamaan Tahvon saatuaan huonoimmat pisteet ja lopuksi Tahvo menee töihin baariin. Sillä aikaa Tahvo asuu vaimonsa Bettyn ja adoptiopoikansa Bam-Bambamin kanssa Kivisillä taloudellisten ongelmien vuoksi. Retu allekirjoittaa varatoimitusjohtajana
hänen kaavailemansa uudistuksen joka antaisi työntekijöille pitkät lomat, mutta hän allekirjoittaakin paperin joka erottaa työntekijät.


title: Neon Knights

text: Neon Knights on brittiläisen Black Sabbath -yhtyeen kappale ja single vuoden 1980 albumilta "Heaven and Hell", jonka avausraitana se toimii. Tyyliltään nopeatempoinen heavy metal-kappale on myös "Live Evil" -livealbumin (1982) ensimmäinen raita. Kappaleen sävellys on merkitty koko yhtyeen nimiin, sanoitus on yksin laulusolisti Ronnie James Dion aikaansaannos. Kappale muodostui pieneksi hitiksi, single nousi brittilistalla sijalle 22.


title: Neon Knights

text: Kappale kertoo englantilaisista myyteistä ja keskiajan kulttuurista. Vaikka ”Neon Knights” aloittaakin "Heaven and Hell" -albumin, se äänitettiin sen kappaleista viimeisenä.


title: Neon Knights

text: Suomalainen Black Sabbath-coveryhtye Sapattivuosi julkaisi kappaleesta version ”Pelon lait” vuoden 2009 albumillaan "Ihmisen merkki".


title: Neon Knights

text:
A-puoli
B-puoli


title: Dar Młodzieży

text: Dar Młodzieży () on puolalainen purjelaiva, jonka on suunnitellut Zygmunt Choreń. Laiva laskettiin vesille vuonna 1982 Leninin telakalla Gdańskissa. "Dar Młodzieżyn" kotisatama on Gdynia. Laiva on tyypiltään fregatti, ja siinä kolme mastoa.


title: Dar Młodzieży

text: "Dar Młodzieżyn" piirustuksia käytettiin prototyyppinä viiden muun purjelaivan rakentamisessa. Näistä laivoista neljä purjehtii nykyisin Venäjän lipun alla: "Mir", "Druzhba", "Pallada" ja "Nasheba". Yksi laivoista, "Khersones", kuuluu Ukrainan laivastoon.


title: Unholy Confessions

text: Unholy Confessions on Avenged Sevenfoldin toinen kappale albumilta Waking the Fallen ja myös toinen albumilta julkaistu single. "Waking the Fallen" julkaistiin 26. elokuuta 2003. Kappaleen musiikkivideo julkaistiin 7. maaliskuuta 2004


title: Pirtanauha

text: Pirtanauha on perinteisellä käsityötekniikalla tehty, yleensä villainen nauha. Sen valmistamisessa käytetään nauhapirtaa, jonka rakoihin ja reikiin loimilangat pujotellaan, ja käpyä, jolla kudelanka painetaan tiiviiksi ja mahdollinen kuvio poimitaan.


title: Pirtanauha

text:
Pirtaa nostamalla ja laskemalla saadaan vuorotellen parilliset (reikiin pujotetut) ja parittomat (rakoihin pujotetut) loimilangat nousemaan ylemmäksi.
Kude pujotetaan lankakerrosten väliin muodostuneeseen viriöön. Kudelanka vedetään kireälle, jolloin loimilangat peittävät kudelangan.
Pirtanauhatekniikka levisi Pohjoismaihin ilmeisesti keskiajalla, ja syrjäytti lautanauhatekniikkaa, koska pirtanauhan tekeminen on helpompaa.


title: Pirtanauha

text: Nauhapirralla eli -tiuhtalla tai irtoniisillä kudotuissa nauhoissa on enemmän varsinaisen kankaankudonnan piirteitä kuin lautanauhoissa. Onkin arveltu, että irtoniisillä kutominen oli muinoin, alkeellisin kangaspuiden keksimistä edeltänyt vaihe. Läntisessä Suomessa, varsinkin Pohjanmaalla ja Ahvenanmaalla, missä koristeveistotaito oli 1700- ja 1800-luvuilla kehittynyttä, sulhasmiehet koristelivat nauhapirtoja lahjaesineiksi leikkauksin ja maalauksin. Pohjanlahden rannikkoseudulta tunnetaan myös pyöreitä, koristeleikattuja nauhapirtoja. Lisäraoilla varustetut nauhapirrat eli "lohenpyrstöpirrat", joilla voidaan kutoa neliniitisen luontoisia kuviollisia nauhoja ilman poimintaa, näyttävät olleen yleisiä vain läntisessä Suomessa ja jonkin verran Savossa.


title: Pirtanauha

text: Lounais- ja pohjoissuomalaiset tuntevat nauhapirran tiuhta-nimisenä, eteläpohjalaiset viulana, karjalaiset paikoitellen mytkänä. Paikoitellen Etelä-Suomessa sen nimi on sidekaide, kun taas vyö-ja nauhapirta sanat ovat itäsuomalaista perua. Pirtanauhoja sanotaan Länsi-Suomessa mm. tiuhtarihmoiksi, Kaakkois-Suomessa mm. siteiksi, paikoitellen Savossa ja Keski-Suomessa rippunauhoiksi, Varsinais-Suomessa polusteiksi ja paikoitellen Itä-Hämeessä kilpasiksi.


title: James C. Floyd

text: James Charles "Jim" Floyd (20. lokakuuta 1914 Manchester, Iso-Britannia) on brittiläissyntyinen lentokoneinsinööri. Hän muutti Kanadaan 1952, jossa hän Avro Canadan pääinsinöörinä osallistui muun muassa C-102 Jetlinerin, CF-100 Canuckin ja CF-105 Arrow'n suunnitteluun. Floyd toimi Britannian hallituksen konsulttina Concorde-projektissa 1965–1972. Hänet on valittu Canada's Aviation Hall of Fameen.


title: Fanaero-Chile Chincol

text: Fanaero-Chile Chincol (Varpunen) oli Fanaero-Chilen valmistama chileläisen koulukoneen prototyyppi, jonka ensilento tehtiin 14. joulukuuta 1955. Koneesta oli Chilen ilmavoimien 50 kappaleen tilaus, mutta hanke kaatui valmistajan teknisiin ongelmiin ja viivästymisiin eikä sen sarjavamistukseen ryhdytty.


title: Fanaero-Chile Chincol

text: Kone oli kannupyötäinen, alatasoinen ja peräkkäinistuttava lentokone.


title: Fanaero-Chile Chincol

text: Tekniikkaa


title: 8190

text: 8190 on Uniikin ja MG:n 5. joulukuuta 2011 julkaistu mixtape. Levyä myydään keikoilla kädestä käteen -periaatteella. Levyn ensimmäinen single on nimeltään "Totta mooses". Levyn nimi tulee Uniikin ja MG:n syntymävuosien viimeisistä numeroista. Uniikki on syntynyt vuonna 1981, ja MG vuonna 1990.Kappale "Historiaan" julkaistiin aiemmin Mikael Gabrielin "Pohjosen poika" -albumilla. "Maantiekiitäjät" julkaistiin puolestaan Uniikin "Suurempaa" -albumilla.


title: Janina Gavankar

text: Janina Zione Gavankar (s. 29. marraskuuta 1980 Joliet, Illinois, Yhdysvallat) on yhdysvaltalainen näyttelijä ja muusikko.


title: Janina Gavankar

text: Janina Gavankar tunnetaan parhaiten Eva "Papi" Torresin roolista televisiosarjassa "L-koodi". Hän on esiintynyt myös mm. sarjoissa "Greyn anatomia", "NCIS Rikostutkijat" ja "Dollhouse". Gavankar on ollut mukana Microsoftin kampanjassa, jossa hän esitti Ms. Dewey -hahmoa. Vuonna 2010 hän esiintyi televisiosarjassa "The Gates". Gavankar esittää muodonmuuttaja Lunaa televisiosarjassa "True Blood" sarjan neljännellä tuotantokaudella.


title: Janina Gavankar

text: Gavankar on opiskellut klassista pianonsoittoa ja laulua. Hän oli aiemmin mukana yhtyeessä Endera. Hän on tehnyt coverin Kanye Westin kappaleesta "Love Lockdown". Gavankarilla on intialaisia ja hollantilaisia sukujuuria.


title: Monica Zetterlund

text: Eva Monica Zetterlund (o.s. Nilsson; 20. syyskuuta 1937 Hagfors, Ruotsi – 12. toukokuuta 2005 Tukholma, Ruotsi) oli ruotsalainen jazzlaulaja, joka oli aktiivinen varsinkin 1960-luvun alusta 1970-luvun puoliväliin. Hän myös näytteli 17 elokuvassa ja televisiosarjassa vuosina 1963–1993.. Pertti Avola arvioi hänen vuoden 1964 levytyksensä "Waltz for Debby" olevan "edelleen hienoimpia Ruotsissa tehtyjä jazzlevyjä". Zetterlund äänitti albumin pianisti Bill Evansin kanssa. Zetterlund kuoli tulipalossa kotonaan Tukholmassa 12. toukokuuta 2005.


title: Monica Zetterlund

text: Helsingissä Zetterlund esiintyi ainakin vuosina 1959, 1964, 1965, 1968, 1969 ja 1975. Vuonna 1969 Zetterlund vieraili myös Pori Jazzissa Steve Kuhnin trion laulusolistina.


title: Monica Zetterlund

text: Zetterlund edusti Ruotsia vuoden 1963 Eurovision laulukilpailussa kappaleella ""En gång i Stockholm"". Zetterlund jäi jaetulle viimeiselle sijalle pisteittä.


title: Monica Zetterlund

text: Zetterlundista on tehty elämäkertaelokuva "Monica Z", jonka on ohjaanut Per Fly, käsikirjoittanut Peter Birro ja jossa pääosaa näyttelee Edda Magnason.


title: Home on the Range

text: Home on the Range on yhdysvaltalainen cowboylaulu ja Kansasin osavaltion kansallislaulu. Laulun sanat kirjoitti alun perin Brewster M. Higley. Hänen runonsa "My Western Home" julkaistiin "Smith County Pioneer" -lehdessä joulukuussa 1873, ja vaikka laulun sanat ovat vuosien varrella hieman muuttuneet, ne perustuvat tähän runoon. Musiikin sanoihin sävelsi Daniel E. Kelly, Higleyn ystävä.


title: Home on the Range

text: Laulusta tuli suosittu, ja se levisi ympäri Yhdysvaltoja muuttaen hieman muotoaan matkan varrella. Joskus säveltäjäksi mainitaan virheellisesti David Guion, joka kuitenkin vain muokkasi laulusta yhden sovituksen. Home On the Range -kappaleesta on muodostunut eräänlainen epävirallinen Yhdysvaltojen Lännen tunnuslaulu. Kansasin osavaltion viralliseksi tunnukseksi se valittiin 30. kesäkuuta 1947.


title: Home on the Range

text: Laulun ovat levyttäneet mm. Pete Seeger ja Roy Rogers.


title: Home on the Range

text: Laulu on myös suomennettu: Matti Heinivahon versiossa "Kun lapinvuokko kukkii" sanat kertovat Lapista. Alkuperäisen singlen kääntöpuolella on toinen Lappiin siirretty cowboylaulu "Tunturin juurella"("Red River Valley").


title: Shadow Fury

text: Shadow Fury on vuonna 2001 ensi-iltansa saanut japanilainen tieteiselokuva, jonka on ohjannut Makoto Yokoyama.


title: Rene Krhin

text: Rene Krhin (s. 21. toukokuuta 1990 Maribor, Jugoslavia) on slovenialainen jalkapalloilija. 189 senttimetriä pitkän Krhinin pelipaikka on keskikentän keskellä. Hän edustaa Italian Serie A:n Bolognaa.


title: Rene Krhin

text: Krhin aloitti uransa kotikaupunkinsa NK Mariborissa, josta italialainen suurseura Inter hankki hänet vuonna 2007 yhdessä toisen lupaavan junioripelaajan, Vid Belecin kanssa. Krhin pelasi ensin Interin alle 17-vuotiaiden Allievi Nazionali -joukkueessa, mutta heinäkuussa 2009 edustusjoukkueen päävalmentaja José Mourinho kutsui hänet mukaan harjoituskauden kiertueelle Yhdysvaltoihin, jossa pelatuissa ystävyysotteluissa hän pääsi myös kentälle.


title: Rene Krhin

text: Kaudella 2009–10 Krhin pelasi ensimmäiset viralliset ottelunsa Interissä. Sarjakauden kolmannella kierroksella hän tuli kentälle vaihdosta Wesley Sneijderin tilalle ottelussa Parmaa vastaan. 1. marraskuuta Krhin oli ensimmäistä kertaa sarjaottelussa avauskokoonpanossa, kun Inter kohtasi Livornon. Yhteensä hän pelasi kauden aikana viisi sarjaottelua. Krhin oli voittamassa Italian mestaruutta, cupia ja Mestarien liigan.


title: Rene Krhin

text: 27. heinäkuuta 2010 Inter teki Bolognan kanssa sopimuksen Krhinin siirtymisestä seurojen väliseen yhteisomistukseen. Bologna maksoi korvauksena 2,5 miljoonaa euroa. Lisäksi Bolognan Lorenzo Paramatti siirtyi samassa yhteydessä Interiin.


title: Rene Krhin

text: Krhin oli Slovenian alle 19-vuotiaiden maajoukkueen kapteeni EM-karsinnoissa, muttei kyennyt seurajoukkuekiireiden takia osallistumaan Ukrainassa vuonna 2009 pidettyyn lopputurnaukseen. Ensimmäisen A-maaottelunsa hän pelasi 5. syyskuuta 2009 Englantia vastaan tultuaan vaihdosta kentälle toisella puoliajalla. Krhin valittiin myös 2010 MM-kisoihin.


title: Soldier Field

text: Soldier Field (aikaisemmin Municipal Grant Park Stadium) on Chicagossa, Illinoisissa, sijoitseva urheilustadion. Stadion avattiin vuonna 1924, ja nykyään se toimii pääasiassa amerikkalaisen jalkapallon NFL-liigassa pelaavan Chicago Bearsn kotiotteluiden näyttämönä. Sen katsoimoihin mahtuu parhaimmillaan 61 500 katsojaa vuonna 2003 valmistuneen remontin, jossa se uudistettiin täydellisesti, jälkeen. Aikaisemmin stadionin kapasiteetti oli 74 000.


title: Soldier Field

text: Amerikkalaisen jalkapallon lisäksi Soldier Fieldillä pelataan myös eurooppalaista jalkapalloa. Yhdysvaltojen ja Kanadan jalkapallon pääsarjassa Major League Soccerissa pelaava Chicago Fire pelaa siellä kotiottelunsa. Myös vuoden 1994 maailmanmestaruuskilpailuissa ja vuoden 1999 jalkapallon naisten maailmanmestaruuskilpailussa pelattiin otteluita stadionilla.


title: Shortbus

text: Shortbus on vuonna 2006 valmistunut yhdysvaltalainen draamakomedia, jonka on ohjannut, tuottanut ja käsikirjoittanut John Cameron Mitchell. Päärooleissa nähdään muun muassa Sook-Yin Lee, PJ DeBoy, Lindsay Beamish, Jay Brannan ja Paul Dawson.


title: Shortbus

text: Elokuva sijoittuu New Yorkiin, jossa erilaiset ihmiset etsivät vastauksia kysymyksiinsä seksistä, rakkaudesta ja ihmissuhteista. Keskeisenä tapahtumapaikkana toimii pieni ja estoton underground-baari Shortbus, jossa kokoontuu pormestarien, homojen ja dominataiteilijoiden oma sekalainen seurakunta. Pääosin elokuva kertoo orgasmia tavoittelevasta Sofiasta, rakastuneista mutta suhteensa kanssa kamppailevista Jamiesta ja Jamesista, sekä yksinäisestä ja sulkeutuneesta ammattilaisdomina Severinistä.


title: Shortbus

text:
Parisuhdeterapeutti Sofia (Sook-Yin Lee) asuu rakastettavan renttuaviomiehensä Robin (Raphael Barker) kanssa, jolta hän ei ole kuitenkaan koskaan saanut orgasmia. Sofia lähtee etsimään vastausta ongelmaansa baarista nimeltä Shortbus, jonka omituista maailmaa hallitsee sukkelasanainen valtiatar Justin Bond. Shortbusissa sukupuolella ei ole merkitystä, seksiä voi harrastaa kenen kanssa tahansa ja paikassa saattaa myös eksyä rujopuheisten lesbojen asuttamaan makuuhuoneeseen. Sofia tutustuu uusiin ihmisiin ja tekee kaikkensa orgasmin eteen, jossa häntä yrittää avittaa mm. ammattilaisdomina Severin (Lindsay Beamish), joka haaveilee taiteilijan urasta. Severin ei ole koskaan ollut kunnollisessa ihmissuhteessa, ja hän muodostuu ystäväksi, tueksi ja potilaaksi Sofialle.
Sofian asiakaspari, Jamie (PJ DeBoy) ja James (Paul Dawson) haluavat avata suhteensa muillekin. He aloittavat seksisuhteen nuoreen ja komeaan Cethiin (Jay Brannan) ja ovat samalla naapurinsa Calebin (Peter Stickles) intohimoinen vakoilun kohde. James on kuitenkin jo kauan ollut vakavasti masentunut ja työstääkin videokamerallaan itsemurhaviestiä Jamielle.


title: Shortbus

text: Elokuva kohautti vapaalla ja runsaalla seksipitoisuudellaan. Shortbus sisälsi paljon esimerkiksi aitoja yhdyntöjä, homoseksuaalien välistä seksiä ja masturbointia. Ikäraja oli 18 vuotta. Jotkut tahot luokittelivat elokuvan jopa pornoksi, johon Mitchell vastasi: "Seksi, kuten musiikkikin, on universaali kieli. Me käytämme sitä esitelläksemme hahmoja, herättääksemme tunteita ja kuljettaaksemme juonta eteenpäin." Sook-Yin Lee oli vähällä menettää työnsä radiojuontajana ohjelmassaan "Definitely not the Opera", koska hän osallistui elokuvan lukuisiin sensuroimattomiin seksikohtauksiin. Hän sai kuitenkin tukea ja puolustusta CBC:ltä ja useilta julkisuuden henkilöiltä kun hänen erouhkauksensa vuosi medialle.


title: Shortbus

text: Enimmäkseen elokuva otettiin kuitenkin todella hyvin vastaan, niin Yhdysvalloissa kuin ulkomaillakin. Se voitti lukuisia palkintoja eri filmifestivaaleilla ja keräsi paljon hyviä arvosteluja. Suomessa esimerkiksi Episodi ja Metro myönsivät elokuvalle neljä tähteä. Erityisesti Shortbusia kiiteltiin omaperäisyytensä, ennakkoluulottomuutensa, rohkeutensa ja reippaan huumorinsa ansiosta.


title: Jeffrey Zaslow

text: Jeffrey Zaslow (6. lokakuuta 1958 – 10. helmikuuta 2012) oli yhdysvaltalainen toimittaja ja kolumnisti.


title: Jeffrey Zaslow

text: Zaslow työskenteli The Wall Street Journalissa 1983–1987. Sen jälkeen hän siirtyi Chicago Sun-Timesiin, joka järjesti kirjoituskilpailun kolumnisti Ann Landersin korvaamiseksi. Zaslow voitti kilpailun yli 12 000 ehdokkaan joukosta, ja hän toimi Chicago Sun-Timesin kolumnistina 1987–2001. Hänet palkittiin vuonna 2000 Will Rogers Humanitarian Awardilla. Palkinto annettiin Zaslow'lle siitä, että hän tuki kolumneillaan hanketta, joka auttoi 47 000 vähäosaista chicagolaislasta.


title: Jeffrey Zaslow

text: Vuosina 1994–2002 Zaslow kirjoitti kolumneja myös USA Weekend -julkaisuun, joka ilmestyi sunnuntaisin noin 550 sanomalehden mukana. Chicago Sun-Timesin jälkeen hän palasi Wall Street Journaliin. Hän kirjoitti lehteen "Moving On" -kolumnia, joka käsitteli takaiskuista eteenpäin siirtymistä. Vuonna 2003 National Society of Newspaper Columnists palkitsi Zaslow'n kolumnin parhaana yhteistä hyvää käsittelevänä kolumnina, joka ilmestyy lehdessä, jonka levikki on yli 100 000.


title: Jeffrey Zaslow

text: Zaslow oli kuuntelemassa syyskuussa 2007 haimasyöpää sairastavan Randy Pauschin luentoa "Kuinka todella toteutat lapsuudenhaaveesi". Zaslow kirjoitti aiheesta kolumnin seuraavana päivänä. Wall Street Journalin verkkosivuilla oli kolumnin ohella viiden minuutin leike luennosta. Kolumni rikkoi verkkosivujen luku- ja video katseluennätyksen. Zaslow kirjoitti lopulta Pauschin kanssa luennosta kirjan nimellä "Jäähyväisluento", joka nousi The New York Timesin bestseller-listalle. Zaslow kirjoitti vuonna 2009 Chesley Sullenbergerin muistelmat "Highest Duty" sekä teoksen "The Girls from Ames", joka käsitteli amesilaisen naisryhmän pitkää ystävyyttä.


title: Jeffrey Zaslow

text: Zaslow kuoli 10. helmikuuta 2012 sattuneessa auto-onnettomuudessa Pohjois-Michiganissa. Hän oli kuollessaan 53-vuotias.


title: Ylitornion vaakuna

text: Ylitornion vaakuna on Ylitornion kunnan tunnus. Vaakunan aihe viittaa Aavasaksaan ja keskiyön aurinkoon.


title: Ylitornion vaakuna

text: Vaakunan selitys on ”hopeakentässä kolmoisvuoren yläpuolella aurinko, kumpikin punainen.” Vaakunan on suunnitellut Jaakko Hänninen, ja Ylitornion kunnanvaltuusto hyväksyi sen kokouksessaan 28. syyskuuta 1953. Sisäasiainministeriö vahvisti vaakunan käyttöön 5. huhtikuuta 1954.


title: Hetealvesammal

text: Hetealvesammal ("Chiloscyphus polyanthos") on Suomessa elinvoimaiseksi luokiteltu maksasammallaji.


title: Hetealvesammal

text: Hetealvesammal on keskikokoinen (2–5 cm) ja kellanvihreä maksasammal. Sen kylkilehdet ovat leveät, neliömäiset tai hieman lanttopäiset. Sen vatsalehdet ovat pienet ja kaksiliuskaiset.


title: Hetealvesammal

text: Hetealvesammalta tavataan pohjoisella pallonpuoliskolla lauhkealla ja viileällä vyöhykkeellä. Se on yleinen koko Suomessa.


title: Hetealvesammal

text: Hetealvesammal viihtyy keskiravinteisilla paikoilla lähteissä, ojissa tai märällä maalla.


title: Rosalina

text: Rosalina, tunnetaan Japanissa nimellä Rosetta on Mario-pelisarjassa esiintyvä fiktiivinen hahmo, joka esiintyi ensimmäistä kertaa vuonna 2007 "Super Mario Galaxyssä". Hahmo on kuvitteellisen "Comet Observatory"-avaruusaluksen johtaja ja Luma-tähtilapsien äiti. Rosalina esiintyy myös "Super Mario Galaxy 2:ssa" sekä "Super Mario 3D Worldissa" pelattavana hahmona. Hahmo esiintyy myös muutamissa spin-off-peleissä, kuten pelattavana hahmona "Mario Kart Wiissä" ja "issa". Rosalina on vahvistettu uuteen "Super Smash Bros.:iin" pelattavaksi hahmoksi.


title: Simon vaakuna

text: Simon vaakuna on Simon kunnan tunnus. Vaakunan aiheen lohenpyrstöt viittaavat Simojoen lohenkalastukseen, ja niiden ristiasetelma pitäjän historiaan. Upsalan arkkipiispa kastoi vanhan asiakirjan mukaan vuoden 1346 paikkeilla Torniossa Simon karjalaisia.


title: Simon vaakuna

text: Vaakunan selitys on ”sinisessä kentässä neljä hopeista lohenpyrstöä asetettuina ristin tapaan.” Vaakunan on suunnitellut Olof Eriksson, ja Simon kunnanvaltuusto hyväksyi sen kokouksessaan 27. syyskuuta 1956. Sisäasiainministeriö vahvisti vaakunan käyttöön 27. helmikuuta 1957.


title: Hopeasammalet (heimo)

text: Hopeasammalten heimo ("Gymnomitriaceae") kuuluu aitomaksasammalten lahkoon. Siihen kuuluu 11 sukua, joista kolmen lajeja esiintyy Suomessa.


title: HarperCollins

text: HarperCollins on News Corpin omistama kirjankustantamo. Se muodostui brittiläisestä William Collins, Sons and Co Ltd -yrityksestä ja yhdysvaltalaisesta Harper & Row'sta. HarperCollins kustantaa englanninkielistä kirjallisuutta, ja sen valikoima on laaja. Yrityksen pääkonttori on New Yorkissa, ja sillä on toimintaa Yhdysvaltojen lisäksi muun muassa Kanadassa, Britanniassa, Australiassa, Uudessa-Seelannissa ja Intiassa.


title: HarperCollins

text: James ja John Harper perustivat New Yorkissa J. and J. Harperin 1817, ja William Collins & Sons perustettiin Yhdistyneessä kuningaskunnassa 1819. News Corporation hankki Harper & Row'n vuonna 1987. Maailmanlaajuinen kustantamo siitä tuli vuonna 1990, kun News Corporation hankki myös William Collins & Sonsin.


title: HarperCollins

text: HarperCollins alkoi julkaista käännöskirjallisuutta suomeksi kesäkuussa 2015. Toimisto sijaitsee kuitenkin Tukholmassa. Kyse on teoksista, joiden alkuperäiset oikeudet yrityksellä on. Aiemmin yritys, kuten muutkin kustannusyhtiöt, on myynyt agentuurien kautta oikeuksia eri maihin, mutta väliporras ohitetaan nyt niissä maissa, joissa HarperCollinsilla on toimintaa. Bonnier-yhtymän toimitusjohtaja Timo Julkunen arvioi, että kyse on nimenomaan suurlevikkisistä kirjailijoista, joista Bonnierin Tammella on ollut esimerkiksi Karin Slaughter.


title: Korvasammalet (heimo)

text: Korvasammalten heimo ("Jungermanniaceae") kuuluu aitomaksasammalten lahkoon. Siihen kuuluu viisi sukua, joista kolmen lajeja esiintyy Suomessa.


title: Neljä naista ristillä

text:
Neljä naista ristillä () on Maurice Leblanc'n vuonna 1919 ilmestynyt jännitysromaani. Suomeksi teos ilmestyi 1922 Valfrid Hedmanin suomentamana ja Kariston kustantamana. Näköispainos suomennoksesta julkaistiin 1992.
Véronique oli yksinään kolmenkymmenen ruumisarkun saarella. Neljä naista ristillä on arvoituksellinen jännitysromaani ihmisryöstöistä, murhista ja vanhoista rikoksista. Sen tapahtumat liikkuvat kahdenkymmenen vuoden aikavälillä pienellä saarella, jonka asukkaita taikausko ja kuolema pitävät otteessaan.


title: Neljä naista ristillä

text: Vuonna 1979 luotiin tv-sarja. Véronique d'Hergemontin johtava näytelmä näyttelijä Claude Jade.


title: Neljä naista ristillä

text: Boris Hurtta kirjoitti "Portti"-lehden arviossaan vuonna 1992 kirjan olevan aikansa lapsi niin hyvässä kuin pahassakin. Alun mystisyys ja kauhu lopahtaa seikkailutarinaksi, eikä teos vedä vertoja todellisille kauhuklassikoille.


title: Usva (James Herbertin romaani)

text: Usva () on James Herbertin vuonna 1975 ilmestynyt kauhuromaani. Suomeksi teos ilmestyi 1992 WSOY:n Fan-sarjassa.


title: Usva (James Herbertin romaani)

text: Boris Hurtta arvioi teoksen "Portti"-lehdessä pintapuoliseksi. Henkilöhahmojen kohtalo ei herätä kiinnostusta. Yksittäiset kohtaukset ovat kekseliään irvokkaita, mutta kokonaisuutena teos ei ole hyvää kauhukirjallisuutta.


title: Naamio (Dean Koontzin romaani)

text: Naamio () on Dean Koontzin vuonna 1981 salanimellä Owen West julkaisema kauhuromaani. Teos ilmestyi suomeksi vuonna 1992 Book Studion kustantamana Koontzin nimellä.


title: Naamio (Dean Koontzin romaani)

text: Teoksen "Portti"-lehdessä arvioineen Boris Hurtan mukaan "Naamio" ei ole Koontzin tärkeitä kirjoja. Juoni ja loppuratkaisu ovat ennalta arvattavissa, todelliset kauhuainekset ovat vähissä. Päähenkilöt ja ympäristö ovat kuin televisiosarjasta ja sivuhenkilöitä hahmotellaan vain sen verran kuin on välttämätöntä. Arvostelijan mielestä teos on ajoittain tuskallisen korni ja naiivi ja kieli on yksinkertaisempaa kuin kirjailijan paremmissa töissä. Myös käännös kompuroi.


title: Private Dancer

text: Private Dancer on rocklaulaja Tina Turnerin menestynein albumi, joka myi maailmanlaajuisesti yli 20 miljoonaa kappaletta. Dire Straits -yhtyeen Mark Knopfler kirjoitti Private Dancer -laulun alun perin omalle yhtyeelleen, mutta päätti lopulta, että sille täytyy löytää naisartisti.


title: Pimeyden verkot

text: Pimeyden verkot () on Karl Edward Wagnerin vuonna 1970 ilmestynyt miekka ja magia -tyylinen fantasiaromaani. Suomeksi teos ilmestyi 1992 WSOY:n Fan-sarjassa. Romaani kertoo miekkamies Kanesta, jonka vihjataan olevan sama hahmo kuin Raamatussa esiintyvä veljessurmaaja Kain. Hän seikkailee epämääräisessä tulevaisuudessa, jossa taikuus on korvannut modernin teknologian.


title: Pimeyden verkot

text: "Pimeyden verkot" oli Wagnerin ensimmäinen romaani. Sen julkaisi vuonna 1970 pieni taskukirjoihin keskittynyt kustantamo, minkä seurauksena julkaistussa tekstissä oli runsaasti virheitä. Seuraavina vuosina Kanen seikkailut jatkuivat kahdessa jatko-osassa. Niiden menestys antoi Wagnerille mahdollisuuden kirjoittaa "Pimeyden verkot" vuosikymmenen puolivälissä uudelleen. Yhteensä Wagner ehti kirjoittaa Kanen seikkailuista kuusi kirjaa ennen kuolemaansa vuonna 1994.


title: Pimeyden verkot

text: Kane on kuolematon seikkailija ja palkkasoturi, jota muut ihmiset pelkäävät ja vihaavat hänen julmien tekojensa ja outojen silmiensä takia. Paha noitakuningatar Efrel pestaa Kanen armeijansa päälliköksi, koska haluaa kaapata Thovnosin keisarikunnan valtaistuimen itselleen. Kanen ja muinaista teknologiaa hyödyntävien demonien avulla Efrel aloittaa sisällissodan, jonka seurauksena valtakunta ajautuu kaaokseen ja sen asevoimat ja laivasto tuhoutuvat lähes täysin. Myös useimmat tienoon merkkihenkilöt menehtyvät tai joutuvat demonien kidutettavaksi. Ailahtelevainen ja petollinen Efrel itse kokee loppunsa Kanen käsissä, ennen kuin tämä suuntaa kaappaamallaan kolmisoudulla uusiin seikkailuihin.


title: Pimeyden verkot

text: Teoksen "Portti"-lehdessä arvioineen Esa Härkösen mukaan tarina pysyy mielenkiintoisena vain alussa ja lopussa. Keskivaiheilla kirjan vauhti on todella hidas. Henkilöhahmot eivät ole mielenkiintoisia vaan pelkkiä pahvikuvia. Arvostelijan mukaan "Pimeyden verkot" on puuduttavaa kertomusta, josta olisi voinut saada novellin, mutta kirjan muodossa tarina ei toimi.


title: Pimeyden verkot

text: "Aikakone"-lehden Juhani Hinkkasen mukaan teos on kohtalainen. Hänen mukaansa kirjassa on monia esikoisromaaneille tyypillisiä vikoja kuten pitkät taustoittavat yksinpuhelut ja varsinkin tarinan kankeahko alku. Lukijan kiinnostus herää vasta kun kolmannes kirjasta on kulunut. Loppupuoli on kohtalaista toimintaa, mutta kirjailija on Hinkkasen mukaan yltänyt parempaan muissa Kane-kirjoissaan. Suomenkielistä laitosta Hinkkanen pitää heikkolaatuisena: käännöksen kieli on jäykkää ja mukana on anglismeja, joskaan ei häiritsevässä määrin. Lisäksi kansitaiteilija Peter Mustosen ”käsitykset ihmisruumiin mittasuhteista” ovat outoja ja kansi onkin joka suhteessa epäonnistunut.


title: Pimeyden verkot

text: "Fantasy Book Review" -sivuston arvostelussa Nicholas King antaa romaanille 8,5 pistettä kymmenestä. Hänen mukaansa "Pimeyden verkot" on nautinnollista luettavaa tummasävyisen fantasian sekä miekan ja magian ystäville. Wagnerin luoma maailma on synkkä ja julma, ja Kane raakalaismainen mutta ovela antisankari, joka voisi yhtä hyvin olla tarinan roisto. Toisaalta sivuhahmot ovat yksiulotteisia, mitäänsanomattomia ja taipuvaisia pitkiin esitelmiin. King ei tosin pidä monologeja häiritsevinä, koska ne ovat nopea ja vauhdikas tapa alustaa romaanin varsinaiset tapahtumat. Hän kuitenkin huomauttaa, että keskivertolukijan mielestä ne voivat tarpeettomasti viivyttää pääasiaa eli itse toimintaa.


title: Kinnassammalet (heimo)

text: Kinnassammalten heimo ("Scapaniaceae") kuuluu aitomaksasammalten lahkoon. Siihen kuuluu 25 sukua, joista yhdeksän lajeja esiintyy Suomessa.


title: Kristuksen kirkko (fettingiläiset)

text: Kristuksen kirkko (fettingiläiset) on eräs myöhempien aikojen pyhien liikkeeseen kuuluvista yhteisöistä. Se on eronnut Kristuksen kirkko (temppelin paikka) -yhteisöstä eli hedrickiläisistä vuonna 1929. Kirkon perustaja Otto Fetting oli Kristuksen kirkko (temppelin paikka) -kirkon apostoli, joka väitti saaneensa vuodesta 1927 alkaen ilmestyksiä Johannes kastajalta. Koska Johannes kastaja esiintyi ilmoituksia antaessaan Vanhan testamentin profeetta Elian voimassa ja hengessä, kutsutaan näitä ilmoituksia yleensä Elian ilmoituksiksi. Ensimmäisen kerran Johannes kastaja ilmestyi Fettingin kertomuksen mukaan 4. helmikuuta 1927.


title: Kristuksen kirkko (fettingiläiset)

text: Johannes kastajan Otto Fettingille antamat ilmoitukset koskivat Kristuksen kirkko (temppelin paikka) -kirkon hallussa olevalla Temppelin paikka-alueelle rakennettavaa temppeliä, jonka yksityiskohtaisen pohjapiirroksen Fetting kertoi saaneensa Johannekselta. Koska Kristuksen kirkko (temppelin paikka) uskoi jatkuvaan ilmoitukseen, suhtauduttiin Fettingin saamiin ilmoituksiin alussa innostuneen positiivisesti. Tämän lisäksi jo mormonismin perustaja Joseph Smith oli profetoitnut, että juuri tälle paikalle Independencessä, Missourissa, tullaan rakentamaan Herran tempplei. Liike päätti rakentaa uuden temppelin Fettingin välittämien ohjeiden mukaan, ja maanmurtotilaisuus alueella pidettiin 6. huhtikuuta 1929 - siis samana päivänä, jolloin Joseph Smith oli perustanut Kristuksen kirkon.


title: Kristuksen kirkko (fettingiläiset)

text:
Innostus Fettingin saamista ilmoituksista laantui huomattavasti, kun Fetting kertoi saaneensa Elian kahdennentoista ilmoituksen. Sen mukaan jokainen maan päällä asuva oli kastettava, riippumatta siitä, millä kasteella hänet oli aiemmin kastettu. Joseph Smithille ja Oliver Cowderylle annettu valtuus kastaa oli nimittäin kadonnut maan päältä, kunnes Jumala oli palauttanut sen Otto Fettingille. Tämä ilmoitus oli järkytys Kristuksen kirkko (temppelin paikka) -kirkolle, joka itse suoritti kasteita. Sen teologian mukaan myös Reorganisoidussa Myöhempien Aikojen Pyhien Jeesuksen Kristuksen Kirkossa suoritetut kasteet olivat päteviä, samoin kuin eräissä muissa myöhempien aikojen pyhien yhteisöissä ja Myöhempien Aikojen Pyhien Jeesuksen Kristuksen Kirkossa ennen vuotta 1844 suoritetut kasteet. Koska Otto Fetting itse oli saanut kasteen Reorganisoidussa kirkossa, hän kastatti itsensä uudelleen, samoin kuin hänen seuraajansakin. Noin puolet Kristuksen kirkko (temppelin paikka) -yhteisön jäsenistä otti uuden kasteen, mukaan luettuna osa liikkeen apostoleista. Tämä merkitsi hajaannusta Kristuksen kirkko (temppelin paikka) -yhteisössä. Fetting organisoi oman kirkkonsa lokakuussa 1929. Hän antoi sille nimen Kristuksen kirkko.
Itse temppelin paikka samoin kuin kirkon rukoushuonekin jäivät Kristuksen kirkko (temppelin paikka) -yhteisön haltuun, joten kirkko joutui hankkimaan itselleen uudet tilat. Otto Fetting kertoi saaneensa yhteensä noin kolmekymmentä ilmoitusta Johannes kastajalta ennen kuolemaansa 30. tammikuuta 1933.


title: Kristuksen kirkko (fettingiläiset)

text: Neljä vuotta Otto Fettingin kuoleman jälkeen eräs hänen kirkkonsa apostoleista, William A. Draper, kertoi saaneensa samanlaisia Johannes kastajan ilmestymisiä kuin Otto Fetting aikanaan. Ensimmäisen tällaisen ilmoituksen hän kertoi vastaanottaneensa 4. lokakuuta 1937. Draperin ilmoitukset saivat ristiriitaisen vastaanoton. Suurin osa kirkon jäsenistä piti niitä autenttisina, mutta kirkon johtajisto torjui ne, tosin alun kiinnostuksen jälkeen. Vuonna 1943 Kristuksen kirkko hajosi. Draperin kannattajat järjestäytyivät uudeksi yhteisöksi nimellä Kristuksen kirkko, jolla on Elian sanoma. Se katsoi olevansa Otto Fettingin perustaman kirkon ainoa laillinen seuraaja. Ne Fettingin seuraajista, jotka eivät hyväksyneet Draperin saamia ilmoituksia, jäivät omaksi yhteisökseen. Kristuksen kirkko julkaisi Fettingin saamat 30 ilmoitusta nimellä "Herran sana" ("The Word of the Lord").


title: Kristuksen kirkko (fettingiläiset)

text: Independencessä asuneet Fettingin seuraajat eivät torjuneet suoralta kädeltä Draperin saamia ilmoituksia, sen sijaan hänen seuraajansa Louisianassa ja Mississippissä tekivät niin. A.C. DeWolfin johtamat seurakunnat ilmoittivat Draperin saamat ilmoitukset ykskantaan vääriksi ja perustivat oman kirkon nimeltä Kristuksen kirkko (palautettu). Se ei enää palannut fettingiläisten yhteyteen, vaikka nämä ottivatkin etäisyyttä Draperista.


title: Kristuksen kirkko (fettingiläiset)

text: 1950-luvulla fettingiläiset alkoivat opettaa sapatin pitämistä pyhäpäivänä sunnuntain sijaan. Muutos otettiin käyttöön vuonna 1956 apostoli S. T. Bronsonin johdolla. Nykyään Kristuksen kirkon bronsonilaiseen haaraan kuuluu noin 2000 jäsentä, DeWolfin Kristuksen kirkkoon (palautettu) noin 400. Kristuksen kirkon päämaja on edelleen Independencessä, Missourissa.


title: Kristuksen kirkko (fettingiläiset)

text: Otto Fettingin profeetallista asemaa lukuun ottamatta Kristuksen kirkko (fettingiläiset) eivät juurikaan eroa opillisesti Kristuksen kirkko (temppelin paikka) -kirkosta. Se tunnustaa Raamatun ja Mormonin kirjan pyhiksi kirjoituksiksi, sen sijaan Oppi ja liitot sekä Kallisarvoinen helmi hylätään. He hylkäävät myös Smithin innoitetun raamatunkäännöksen ja hyväksyvät vain Kuningas Jaakon käännöksen. Se torjuu kirkon presidentin viran, sen mukaan kaikki kaksitoista apostolia ovat samanveroisia ja he johtavat kirkkoa kollegiaalisesti. Kirkko torjuu moniavioisuuden ja sijaistoimitukset kuolleiden puolesta, samoin kuin ihmisen edistymisen jumalaksi. Liike odottaa, että viimeisinä aikoina temppelin paikalle pystytetään Herran temppeli.


title: Kristuksen kirkko (fettingiläiset)

text: Liikkeen opin mukaan Joseph Smith oli Jumalan profeetta, mutta hän lankesi pois Jumalasta ja alkoi opettaa vääriä oppeja. Tällainen väärä oppi oli esimerkiksi moniavioisuus.


title: Shoredanin kellot

text: Shoredanin kellot on Markku Sadelehdon toimittama sankarifantasia-aiheinen novelliantologia, joka on julkaistu 1992 WSOY:n Fan-sarjassa."Portti"-lehden Veikko Rekusen mukaan Craig Shaw Gardnerin novelli on oikeastaan pidennetty vitsi, jonka jaksaa lukea kerran, mutta tarjoaa muuten paperinohuita henkilöhahmoja valmiissa maisemassa. John Brunnerin, Roger Zelaznyn ja Brian Lumleyn tarinat jäävät myös ohuiksi kokemuksiksi. Jack Vancen ”Morreion” on varsin näppärä, mutta senkin unohtaa tarinan kerran luettuaan. Sen sijaan Tanith Leen ironinen ”Lohikäärmeentappaja” ja Orson Scott Cardin riipaisevan synkkä ”Hiekkataika” ovat onnistuneita. Jälkimmäisestä tarinasta vain puuttuu kirjailijan kyky monipuolistaa hahmojaan huumorilla. Myös David Draken sinänsä yksinkertainen ”Krokotiilikuningas” onnistuu kehittämään henkilöhahmoja riittävästi.